Mizoram ih Chin pa thih thu ah Chinram Cozah vuihraamtu an tam | Falam Online Media\nMizoram ih Chin pa thih thu ah Chinram Cozah vuihraamtu an tam\nMizoram, Sangau khua, Lo Thlaam pakhat ih miruak sarmi Chinpa thih thu ah mipi lamin sawiselnak a phunphun a suak ih Chinram cozah, Chin Human rights pawlkom le NGO tiang an hraam a si.\nMithi tu hi Kalay Myo, Tayakone khuami Pu Kio Tum nau Dar Hei fapa KyawKyaw a si ih Mizoram, Sangau khua ah a umum ṭuan ih khawsa a si.\n26/12/2020, zaanlam nazi 5 luan hrawng ah a umnak innteek te pafathum thawn YLA Sangau-1 Branch ih nga kai kham mi Tiva ah nga kai bomb an puah.\nZaan thim hnu ah YLA Sangau-1 Branch ṭuanvonei pawl cun bomb puak awn a suak nak lam pan in zingzoinak an va nei tikah Tikap Lo Thlaam ih rak um KyawKyaw cu an va hmu.\nBomb, Dynamo, Lenkhang zar, Nga kai/thatnak sivai tvk hmansianlonak Tiva a si vekin YLA ṭuanvonei pawl cun bomb puah awn an theimi cungcang sutfiangnak an nei.\nYLA lam ih simfiahnak caphek an suahmi vek a si le KyawKyaw hin thusutmi ṭhiṭhain a sim duhlo ruangah YLA ṭuanvonei pawl in mauphek thawn voihnih-thum ciar kan vuk ti a si.\nCuih caphek ahcun “Nga kai bomb kan puah” ti`n Kyawkyaw in a phuangaw hnu ah kan tlun san ti`n an tarlang.\nYoung Lai Association Sub-Headquarters:Sangau ih simfiahnak ca suah mi\nKyawKyaw hi a taksa nuamsamlo ruangah a innteek te rualah inn lam tlung loin Lo Thlaam ah a tangta mi a si ih a thaizing ah a umnak innteek pa` fa le in an tantanak Lo Thlaam ah thi cia in a ruak an sar a si.\nKyawKyaw thih thu ah hin hmuhdan phunphun a suak ih YLA lam cun kan mai` kut in a thi mi a si lo tiah mipi hmai ah an kut an kholh fai.\n“Napin kan thawi lo. Nuamsam loin a um cia ih kan tlun zik khal ah tlun kan sawm nan khua lam ih tlun a peih lo. A khua sik tuk ruangah a it ih kan tlun zikte ah puan khal kan thuah ta. Lung lam damlonak ruangah a thi mi a si ih a sungte lam le YLA karlak khalah buainak zianghman a um lo. Rinhlehawknak zianghman a um lo” tiah YLA lam in simfiahnak an nei ih “KyawKyaw ruak khal cu kan mah YLA member vek rorin Thlaan kan tuah sak ih kan vui liam a si” tiah an tarlang.\nYLA lam cun, cutin, siattong innsang lam ih lungkimnak thawn KyawKyaw ruak vui liam vekin an tarlang nan KyawKyaw tei` innsang in an lungkim lo thu social media ah an tarlang.\nKyawKyaw hringtu nu cun “Kei hi Kyaw Kyaw hringtu a nu taktak ka si. Kyaw Kyaw a thih ni ah Sangau khawlal le an mino president ka phone ih ‘a ruak rak phum hrimhrim hlah uh. Saiha ah fehpi uh’ tiah ka timi cu an duh hrimhrim lo. Cutiasile ‘Tipi tiang phur uhla kanmah in kan ra phur mai ding’ tiah kan ti nan, an duh cuang lo. Curuangah kan lungkim lopi in an phunmi hi hringtu a nu ka sinak in ka riah a se tukih ka diriam thei hrimhrim lo a si” a ti.\nYLA lam in “KyawKyaw thih thu ah Lai media pawl in kan mah kut tuar ih thimi vekin an tarlang. Cumi kha thuphan hlir a si ruangah online ih ngan mi ca pawl kha in hlon sak lohli uh” tiah ca an suah ih “thudik kan sim hnu khal ih rinhlehnak neitu an um pang a si le KyawKyaw ruak khal cu post-mortem tuah kan ngam” tiah an tarlang.\nSangau khua, YLA ih suahmi simfiahnak thuthawn pehpar in mithi tu KyawKyaw farnu Len Zing Zathang khalin a lungkimlonak a ṭongsuak ih, a mah cun “Ka tapa cu zangfah lainatnak nei loin nan thawi, nan vuak ih a thih phah. Minung siloin ramsa vek rori nan si. Cumi hnuah Kyaw Kyaw cu Sangau khua YLA ih thah a silo tiah ca nan suah bet. Ka ṭapa thih thu ah kuttuar a silo ti cu zomaw rel ngam? a umnak pa maw? a thih laiah a hmu mawsi?\n“Nan duhduh in thu nan thleng rero men. Nan velh nan vuak hnuah amah lawng Thlaam ah nan tan cu a thih san ziangtin nan thei ding? Nikhat hnu nikhat nan thu nan thleng nan, ka ṭapa cu vuak ih thi cu a si. Thutawi tein cemralter men nan tum cu minung ciocio kan si. Ziangtin velh,vuak that a silo nan tithei” tiah ca a thlah a si.\nCutitiang, siatton innsang lam in an lungawilonak an lang ter nan Chinram cozah le Chinram ih rinsantlak NGO pawl ih hmalak tumnak a um lo tiah mipi lam in an vuihraam.\nMipi lamin sawiselnak tamzet a suakmi lak ah Chin upa rinsantlak PU L B Khum Mapuia ih auaw cu a tanglam ah kan run tarlang a si.\nSangau YLA le Chin pa Thihnak Thu:\nSangau YLA in Chin pa an thawithat mawsi? Silole a mai damlonak ih thi saw? Bawmtu le runtu neilo in ziangtiang kan tuar lai ding? Acozah dinglai Party an cangvai keimaw? Miphun duhdawttu party teh theilobang in an relh hlo mending saw? Kan NGO cak zetzet pawl in teh “Aw” an suahngam kei maw?\nChin mi pawl in kan unau naibik tiah Mizoram sungah ei le in hawlin minung tampi kan lut-suak. Anmah vek mi fel le tha tampi kan um ve. Asinan mi thalo le acozah duhlo thil tuah khal bo lo. Ziangvek a sikhale acozah duhlo zawngih nung cu an ram daan vekin acozah ih lairelsak ding a siko. Asinan a let a lingin NGO phunphun kutthlak ruangah Chin mi ziangmawzat ih nunnak a liam zo.\nTuih thi hi ‘Sagaing Region’ ih Chin pa a siruangah S-CAM le Chin state CM siseh NGO le mipi khalih dinpi ding a silai ah thawmvang suahngam an ummaw? “Arte thih” ih kan liam men theu hi thin a va na duahdo em. Hmailamah kanmah, kan unau, kan rualtha le kan miphun an thi lai ding (Tuvekih kan um men a sile).\nMizoram sungih Chin mi kuttuar kan thih ih an simdan tlangpi pawl cu:\n1.Sangkate ihsin a dawp ih a thi\n2.Kham-hraap ah a dawp ih a thi\n3.Kan hmuai liamlo ih cuvial\nSangau YLA President ih simdanvek a sile “Minung pa 6 in vei 2/3 cio kan thawi. Nunnak tiang ih poi ding cu a silo” tiah simnak a nei. Asinan “Mithi tong theilo cu duh duh ih puh le sim a theih” sisi tiah mipi cun YLA President ih simmi an zumlo lawlaw.\nKhatlam zawng ahcun kan thawithat a sihmanah hnuthlurtu Myanmar acozah lubaan an cangvai cuang lo ding. Myanmar minung cu mi aa le mi fahrah tete an siih ziang pipa an tithei cuang zik lo. Chin mi sung ihsin Pawlkom cangvai thei/ngam an um zik lo tihi an theituk a bang, hmuhsuam tlak in kan um mawsi? Sangau YLA in kut an thlakhnu a thaizingah thi cia in thlamah a ruak sar a si. Mithi ih nu khal in Palik theihter in post-mortem tuahsak dingah YLA president a cah. Cumi an titheilo pang a sile “Ramri tiang in phurhsak uhla hilam ihsin kanmah in kan lak ding” tiah a tibet. Asinan palik le sizung lamih cekfel umlo in an phum daih. Pakhat tete in maw kuttuar ih kan cem vivo lai ding???\nSiarbet : Mizoram ih hnaṭuan Chinmi thih thu ah YLA lam in simfiahnak an nei\n← Mizoram ih hnaṭuan Chinmi thih thu ah YLA lam in simfiahnak an nei\n2021 : Khawi ram in Kumthar an hmang hmaisabik ih zo a netabik? →\nKaihkhih tuar mi 3 luatnak hrangah Pastor pawl cangvai rero


Long In Australia Ih Lut Tum Pung Sinsin - Chinland Today Media\nLong In Australia Ih Lut Tum Pung Sinsin\nJuly 1, 2012 11:37 am·0 comments\nAustralia ram lut tum tu long fate ihsin a ra tu nitin an pung ruangah Australia acozah cun a rorel innpi ah nasaten hitu a rel sal. Thlakhat sungih a ram sung ih long fate ih a lut tumtu mi 1781 an kim zo tiin Scott Morrison, mivai tawlrelnak ih thupuangtu cun a sim.\nA dang long fate pakhat Timor Tipi par ih si ra mi 41 phur khal Ashmore tikulh nitlaknak lamah an kai ngah ih mi 67 phur long fate dang khal Cocos(Keeling) Tikulh ah an kai hrih lai bet ti khal cun a sim. Hi long totu pawl an zaten Christmas Island ah ret lawk an si ding.\nAustralia rorel inn piih bawmnak diltu (asylum seeker) pawl tuamhlawm danding a tuahmi thleng dingih an dilmi a pom lo ruangah long pahnih a ramsung lut tumtu mi 100 lenglo in an nun an liam phah.\nHi tiih long fate ih Australia ramsung lut tum le bawmnak diltu pawl an pung vivo ruangah Prime Minister Julia Gillard cun thusuah tuah in bawmnak diltu pawl tlun ih an dan zohfel sal dingin ahleiih thiamsang pawl cu a ruat ih August 14 ni hlanah zohfel thluh dingin a fial cih.\nAustralia Kumpi Cun Beunakhawl 20,000 La Ding\nJulia Gillard Pa Thi\nPi Julia Gillard Ih Sawmnak Pu Thein Sein in Cohlang\nAustralia Ram Hrilawknak September 14 Ah


Hamas Le Israel Rualremnak Tuah - Chinland Today Media\nHamas Le Israel Rualremnak Tuah\nJanuary 21, 2009 5:02 pm·0 comments\nby-Khuang Lian Sum\nLTTE Leh Sri Lanka\nSri Lanka Cozah ralkap pawlcun Libaration Tigers of Tamil Eelam (LTTE) pawlcu nasa zetin an nawrbet laiih. LTTE pawlhi Sri Lanka ram saklam kilte hramlakah an relh lai. An Hotupa Velupillai Prabhakaran cu lawngthawn hmundangah a tlanhlo zo ih zum asi. Sri Lanka ralkap hotu Lieutenant General Sarath Fonseka cun LTTE hotupa Prabhakaran hi Sri Lanka ram sungih a umleh umlo theih fiangnak a umlo ati ih. India ramkhalih a um a zumlo thu asimbet. Sri Lanka ralkap pawlleh LTTE pawl kah awknak hi a nazazetih Sri Lanka ralkap thu puangtu cun tihni sun lawnghman ah LTTE ralkap 30 lenglo an kahthat thu asim. Himi laiah LTTE pawlkhalin, Dharmapuram, kiangah Sri Lanka ralkap 51 an kahthat thu an simve. Asinan Sri Lanka cozah cun LTTE pawlih thil relmi cu thudiklo asi an ti.\nLTTE hotu Prabhakaran hi kum 1991 ih India Prime Minister hlun Rajiv Ganbhi thattu ah hoha tu ih puh asiih India cozah in kaih a caak zetmi asi.LTTE pawlhi European Union leh US khalin Tapung mi firfiak cazin sungih a telter mi an si. Sri Lanka Cozah ralkap pawlcun LTTE pawlih lawng ralthuam hriamnam Meithal Cerek Bomb phurh nak lawng cakzet ih tlan thei mipawl lawng 4 cu Sri Lanka raldo nak vanzam in a bomb parh thluh tiah ralkap thu puangtu cun asim ih LTTE pawlhin ramdang ihsin ralthuam hriamhrei an la lut ringring tiah Lt,General Fonseka cun a sim. LTTE hotu Prabhakaran hi thihcilh ngamih a mah kiltu pawlthawn leilung sung feet 30 hrawngih thukah In thazet an tuahih an um ih zanah an suakttheu tiah thuthangca pakhat cun asim.\nSri Lanka lawngralkap thu puangtu cun LTTE pawlih ralthuam phurh nak lawng cu tipi ah vanzam thawn hual rero lai an si ih. LTTE pawlih khawpi Sri Lanka ralkap pawlin an laksak ngah hrihlo mi umsun Mullaittivu khal an la thluhzik te thlang tiah asim. Mizan zing khawvang zikzawngih an kah awknak ah Sri Lanka vanzam pakhat cu LTTE pawlin an kah siatsak ih mithi leh hriamhma tuar ziangzat an umticu an simlo.\nHamas Leh Israel RualRem Nak Tuah.\nIsrael leh Hamas pawl do awknak cu zarh thum a kim hnuah rualrem nak Ceasefire cu an tuah theithlang ih ruah theih asi ih. Palestinian minung tampi in an In leh lo an pansal thlang rero. European Union leh Arab ram hotu pawlcun Israel leh Hamas pawlih rualrem nak Ceasefire tuahmi hi tluangte leh hngetzetih a fehvivo theinak dingah nasa zetin an tawlrel rero lai. Cairo khawpi ah himi rualrem nakthu tuahthu leh thildang thiltul mipawl an tawlrel rero lai.\nTui kandung zarhte zanih sin Israel cun Gaza a kah nakcu a bansanih cumi hnu ah Hamas hotu Ismail Haniyeh cun Israel hnenih sin Hamas pawlin nehnak kanco tiah a puangih Hi nehnak hi Gaza mipi leh leilung tlunih Palestinian pawlih nehnak asi ati. Israel in Gaza a do cu a hlawhsam asi ati bet. Israel cun rualrem nak tluantling a um vivo a duh ruangah Gaza ah Israel ralkap ret ringring a tum loih. Hamas pawlin an thu tiamkam awkvekin Rocket hmangih Israel ram thlanglam an kap nawnlo asi len Israel ralkap pawlcu Gaza ihsin hnuhkir salthluh an si ding ati, Israel cun Gaza hi Uk lanta tumih Siim asilo ati bet.\nHimi laiah Hamas pawlcun Israel ralkap pawlcu zarh khat sungih Gaza suahsan thluh ding in a nawrih Israel ram fehtlangih Gaza luhnak lamzin pikhal phit nawnlo dingin a nawrcih. UN cun Palestinian pawlih harsat nak phunphun ei leh in tirawl leh thildang tulmi bawmnak ding zohfiang nak dingah a malbik ni 10 tal a ttul ding tiah asimih zamrang zetih bawmnak pek an ttul thukhal an simbet. Israel in Gaza a siim ruangah Palestinian minung1,500, 000 cu dinhmun harsazet leh ti le rawl eiding neilo in an umthu khal an sim. UN cun Gaza bawmnak dingih sumpai ttul mipawl Dollar Million ziang mawzat cu ramdangdang hnen ihsin a khawn vivo cih zum asi. Israel in Gaza a siim zarh thum sungah remthat theih nawnlo In 4,000 cu a siat parh thluh ih Palestinian minung 1,340 an thiih himi sungah nauhak 460 an thi ih nunau 106 an thitel.. Hriamhma pu minung 5,320 an umih cumi sungah nauhak 1,855 leh nunau 795 an tel. Israel ralkap 10 an thiih civil 3 an thi . himi Israel ralkap thi 10 sungah 3 cu an mailam hmuhsual awkpang ruangih kap aw ih thi an si\nBurma Cozah In Sri Lanka Bawm Nak Pe\nCabuai Hnuaiih Bomb Kammi Tlunah Biakawk Duhlo\nOsama Bin Laden Ih Umnak Thei\nThlisia India le Sri Lanka Khalah A hrang\nLTTE Hotu Pabik Kap That\nLTTE Hotu hlun In Rahul Gandhi Tawng Duh


MAI TILZANG CUM - Hre Mang\nMAI TILZANG CUM\nMi pakhatkhat lole mibur pakhatkhat in thiltha sawn a hring suak hmang ding tiah ruahsannak thawn midang pakhatkhat maw mibur parah thil an tuah, tongkam an thlak mi in voi tampi cu a linglet in an hrangah thilthalo sawn a rahsuak lole arah suakmi cu an hrang siatnak sawn, an tumtah mi lamzin kham tu sawn ah a cang tikah lai mi in cuvek tuahnak cu “Mai Tilzang Cum” tiah an ti. Mirang khalin cuvek thawn a san a bangrep mi tongkamtawi an nei ve, “soldier shooting one’s own shoes” (ralkap mai ke kap) tiah an rak ti theu. Kan ram milesa pawl hin cuvek tuah mi tla an nei pang maw, an neih pang thei mi a um maw? Lai tongkam tawi thei fiang duhtu pawl hrangah tathimnak thawn simfiang hnik uhsi.\nHivekin thil a cang theunak san cu ziang ruangah a tam bik ti asile ruahnak tlaksamnak ruangah an tuah mi in ziang a rahsuak ding timi ruat ban lo tikah asi duh theu. “Mai tilzang cum” timi tongfang hi a hnuailam tahthimnak pawl thawn simfiang hnik uhsi.\nLaimi peng khat le pangkhat karlak thu ah;\nHakha pawlin Falam pawl siatnak an tuah ih an ho tu an do, an milesa an vel an thawi, Falam misa ziangsiar loin falam peng misa pawl thinnatnak an tuah asile an tuah mi cu ziang thawn a bang ti asile,\nTidim pawlin kanmah Zomi tiah laimi le Chin mi phundang pawl kawp duh loin anmah te an lahran aw ih ‘Zomi’ ti aw lo pohpoh an hua theh asile ziang thawn a bang aw?\nMatu le thlanglam laitlang misa pawl in “saklam Chin pawl thu nan duh tuk nanmah le nanmah lawng nan ngaisang aw aw ih midang ziang nan siar lo ruangah kan lo kawp thei nawn lo” an ti asile ziang thawn a bang aw ding?\nFalam peng misa lakah,\nHrin fatete karlakah;\nHualngo, Zahau, Sim, Zanniat, tvp tiah a hran tete mai hrin mai hrin lawng an kawm aw aw ih mai hrin lenglam misa pawl kha an dodal, an rem lo, an eltai, an engtai aw aw asile ziang thawn a bang aw?\nHualngo pawlin “kannih cu Mizo kan si” tiah anmah te an lahran aw aw ih falam peng misa dang pawl, duhlian tong hmang lo pawl an dodal, an pawlkom duh lo asile ziang thawn a bang aw?\nZahau pawl an puar pok ih “kanmah zahau lalfa lo cu” an ti ih midang ziangah an siarlo, an puarthau, an hngal, asile ziang thawn a bang aw aw?\nSim pawl an mah te an lahran aw aw ih “kanmah simhrin fahiang te lo cu” an ti ih Zahau le hualngo, zanniat, tvp hrin dang fate pawl an eltai, an rem lo, anmah te lawng an um hlethlo asile ziangthawn a bang aw?\nZanniat pawl anmah te an kawm khawm aw hlethlo ih “nangmah neih hla” ti ah anmah zanniat misa lo pohpoh cu ziang an siar lo ih hotu khalah an pawm thei lo asile ziang thawn a bang aw ding?\nCuntin zozo khal an sile mai hrin le hnam khurbing fate sung lawng ah sihcih aw tahrantin, mai hrinpi lawng duhsak bik nei in, mai hrin lenglam milesa pohpoh hotu khalah pawm thei lo, hnatuan pi thei lo, thatnak khal hmuhsak thei loin an um asile ziang thawn a bang aw aw?\nKawhhran pakhat le pakhat thatnak hmuhsak aw thei lole a tulnak ah lungrual ten hnatuan tlang thei loin an um ih pawl pakhat le pakhat an dodal aw aw, an rel se aw aw, an eltai aw aw rero asile ziang thawn a bang aw aw?\nBaptist pawlin kawhhran fate pawl cu ziangsiar loin rawngbawlnak le calai thu khalah an casuahmi tiang siar sak lo ding tivek, Falam misa zapi huap in thu pakhatkhat thuthluknak tuah tikah kawhhran te nau pawl cu siartel loin an um asile ziangthawn a bang aw aw?\nKawhhran fate deuhdeuh pawlin Baptist cu an do dalih pathian thu an sim tik khalah Baptist kawhhran le pastor pawl tiang an relsiat le thangsiat asile ziang thawn a bang aw?\nBaptist pawl tuah mi, calai lam committee le kawhhran dang pawl kawm khawm aw aw in tuah mi calai committee karlakah an dodal aw aw ih pakhat le pakhat calai thansohnak thu rel khawm thei lo, tuan tlang thei loin an um asile ziangthawn a bang aw aw?\nKawhhran hruaitu pawl khalin lenglam milai pawlkom awknak le senpi vangtlang thu tiangin an kawhhran sungtel pawl cu an kaihrem ih midang huat nak thinlungput thlaici an tuh vivo asile ziang thawn a bang aw aw?\nKawhhran pawlkom, community, pawlkom mibur sungah an lakah cawimawi tlak cu cawimawi loin iksik awknak le huphurh awknak hlirin an khatih mulemal nei lo an tlawk ter rero asile ziang thawn a bang aw aw?\nKawhhran pakkhatkhatin anmai pawlkom lenglam mi pohpoh an dodal ih laimi zapi huap in thiltha a tuah tu khal an simsiat le thangsiat rero asile an tuah mi cu ziang asi?\nMi pakhatkhat in hruaitu pakhatkha, Chin mipi in upatnak an pekmi upa dang pakhatkhat a sim siat ih a dodal rero asile ziang thawn a bang aw aw?\nPastor pakhatkhat in thu a sim tikah Pathian fate (khrihfa) pakhatkhat a simsiat thangsiat nautat rero tikah ziang thawn a bang aw aw?\nMi pakhatkhat in Pathian ka zum ti si Pathian in amai hmuihmel kengin a sersiam mi le a duhdawtih a fapa neihsun nunnak liam in a tlenmi zumtu midang pakhatkhat a dodal, a simsiat, thangsiat rero asile ziang thawn a bang aw aw?\nMai tilzang cum! Nunau a sile “Mai hm hmmmm cum!\nMimal thu ah;\nLaimi upa pawl, laimi zapi huap, senpi vangtlang thu ah thu hla rel khawm thei loin dodal awknak, then awknak, kalhki awknak in an khat ih hna an tuan tlang thei lo asile ziangthawn a bang aw aw?\nUpa le hruaitu rak tuan rero zo tu le tuan lai pawlin thangthar nonawn thangso rero pawl kaihruai le lamzin hmuh lam loin an dodal ih lamzin an phih sak rero asile ziangthawn a bang aw aw?\nMal tilzang cum!\nMino deuh pawl khalin upa pawl zianghman siar loin ca ka thiam, thu ka thei, ka fim ka cak ti ah porh awk nak thawn an um ih an hngal asile ziang thawn a bang aw aw?\nMino lakah pakhat le pakhat thiltha tuah tlang in hmalak tlang thei loin dodal awknak, iksik awknak, simsiat awknak, mahte duh awknak pawl in an khat asile ziangthawn a bang aw aw?\nZirnak lamah thiamnak le zirmi a bang aw lo vekin mimal pakhat cio cu an zirnak le thiamnak ti thei zawng ah bawm aw tawn le tha pek awk lam si loin nautat awknak le simsiat awknak, huhpurh awknak hlir in an um asile ziangthawn a bang aw aw?\nSanthar mino thatha, Chin mi zate siseh kawlram pum huap le leitlun khawmual tinah zahpi ding um lo lai mino nei thei dingin thapek awk le cawimawi awk sisawn loin dodal awknak, namthlak awknak, lamzin phihsak awknak, thangsiat awknak sawn in minung thinlung khua a luah asile ziangthawn a bang aw aw?\nMi zokhalin thiltha pakhat hman a tuah sak dah lomi midang pakhatkhat a simsiat thangsiat rero asile a tuahmi cu ziang thawn a bang aw?\nKum upa pi pakhatkhat in santhar mino, a thangso rero laimi a dodal ih a thangsiat rero asile a tuahmi cu ziang thawn a bang aw?\nNupi nu pakhatkhat in amai umnak kawhhran upa le pastor a simsiat thangsiat rero asile a tuahmi cu ziangthawn a bang aw?\nMai hmmmm cum!\nMi pakhatkhat in midang famkim lonak cu a au khuang rero ih amah in zianghman a tuah fawn lo ahcun ziangthawn a bang aw aw?\nLaimi pakhatkhat in cawisan tlak amai phunpi le hrinpi cu a thangsiat zawk rero ih miphun dang sawn cu a cawisang zawk rero asile ziangthawn a bang aw aw?\nMI aa pakhatkhat in amah le amah a aa asi ti a thei aw loih amah hnakin a fim mile senpi vangtlang in an ruahsan mi mi pakhatkhat sawn kha a simsiat le thangsiat rero asile a tuahmi cu ziangthawn a bang aw\nMidang famkim lonak thangsiat tahratin mai hmakhua sial tumtu cu ziang thawn a bang aw aw?\nLami pawlin an miphun cawisang tu ding thangthar mino cawimawi le thapek an thiam loin iksik awknak, huphur awknak thinlungput thawn mah mimal in hrin insang thatnak bak an hmu thiam lo asile ziang thawn a bang aw aw?\nLaimi pawlin anmah lakah senpi vangtlang hrangah thiltha a tuah thei tu cawimawi hna thiam loin an dodal ih namtlak tengteng an tum, lole an tuah mi in ziang a rah suak ti theih theinak an neih lo asile ziang thawn a bang aw aw?\nMai tilzang cun!\nMi aa in ka aa asi ti thei aw loih mifim tohkham ah to tahratin a mah hnakin a fim le thei hmuahhmuah a dodal ih a tlawk buatbo asile ziang thawn a bang aw aw?\nFalam peng milesa pawl:\nFalam peng misa pawl hin anmai peng sung misa pawl hi cawimawi hnakin pengdang le miphun dang an ngaisang sawn ringring ih an peng sung milesa cawimawi tlak cawimawi hna an thiam lo asile ziangthawn a bang aw aw?\nMil tinzang cum!\nFalam peng misa pawl hin ram le miphun aiawh thei, mi farah zawnzaih bawmbawi thei, mai hrang thusim thei lo tu pawl hrang zawnruat thei, milai canpuan nekcep sak mi pawl hrang ausuah ngam tu le thei tu hawl aw aw in thazang pek le tan pi awk hna an thiam lo lawng si loin cuvek hnatuan thei ding mi mino thatha an nam tlak ih an relsiat le thangsiat ringring asile ziang thawn a bang aw aw?\nMipa pakhatkhat in a til a cum tam tuk asile a til a kuai thei ih a zang a cum asile a zang a ze thei. A til a kuai ih a zang a ze asile fate a nei thei nawn lo ding.\nFalam misa pawl, fanu fapa tha, ram le miphun cawisang tu ding, farah zawnzai le canpualtha nei lo pawl humhim le bawmbawi tu ding, leitlun miphun dang lakah kan miphun cawisang tu ding, miphun siatsuat tu miphun ral do ngam tu ding, le kan ram le miphun thuanthu tuah tha tu ding fanu fapa tha neih nan duh asile “Mai tilzang cum” nawn hlah uh!\nFALAM in fapa tha fanu tha hringsuak thlang seh!\nHuatnak cu mi tihhrut le mi tawitai pawl hmanrua asi ih duhdawtnak le ngaidamnak cu mi pitling pawl thinlungput asi sawn.


Ayeyarwady Ah Nunau Pakhat That Ih A Bike Le Sumpai Pawl Laksaktu 2 An Kai – Meifar\nTulai Myanmar ramsung buainak Covid-19 le ralkap pawl an hrang rero laiah suamhmang khal an tam zet. Mipi thilri, sumpai laksak dingin an vak, an tawi.\nTuisun July 19 ah Ayeyarwady, Kyangon ramsung ih nunau pakhat thattu mipa 2 cu an kai. Darka khua ih um kum 25 mi Ma Kay Khaing Moe cu Pathein ah hnaṭuan in a feh ṭheu, Pathein ah sumpai puk/sang theihnak dawr ah hna a ṭuan.\nJuly 7 zanlam ah bike thawn a tlung ih Kaing Ta lamzin ah misual 2 in an rak kai ih nam in an sat that. An thatdan khal a rapthlak zet. A taksa parih sui le ngun, sumpai le a bike an laksak ih an tlanhlo.\nKyangon palik pawlin tualthattu cu an hawl vivo ih tuisun ah an kai ngah, pukmah 394/326 in thubuai an orhter ih thawnginn lamah an hruai. An kutsung ah sui hnakhai khatlam lawng, sui faute le bike thawn an kai ngah. June thla thok khalah misual rual in nunau le mipa an that ih an thilri pawl an laksak, Pathein palik pawlin tualthatu cu an hawl ih minung 3 an kai ti a si.


Thazang Nem (Miphun hlo ko tuah theitu) – Meifar\nMarch 4, 2022 admin Lawrkhawm 0\nPu NoThan Kap: “Nuam lozet cingin, theih fiang awl dingah, miphun hmin ngan tel a si ding. Miphun pakhat hrangih mankhungbik “THUNEIHNAK” cu hnamdang kutah umter ringring dan a silo, hnamvai le hnamhlo ah can lantanak a si. Hloh ciocio ah hnamhlo si a pawibik, a rei vivo a sile a hmin men Miphun pakhat ah can lanta a theih.\nZiang kan tuah ding? In uk theinak ih an hman mi thazang phun 2: Thazang-hak (hard power) le Thazang-nem (soft power)- an 2 in doneh a thupi, a ṭul khal a ṭul. Thazang-hak (hard power) timi cu Hriamhrei kai Ralkap, Palik tipawl an si.\nThazang-nem (soft power) timi cu Hriamhrei hmang loin kan thinlung laksaktu dingih an hman mi an Zuknung, an Nunphung, an Political parties, an Ṭong le Calai, tipawl an si. Kan hrangah an Thazang-hak le Thazang-nem: 2 in ṭih a nung. Thazang-hak cun thinlung ah ṭihnak a umter ih mi a neh. Hmanseh, thinlung muril a la thei lo.\nKhatlamah, thazang-nem cun ṭihnak si loin, dawikhu bangin thinlung kuaibetin a lak thei ruangah, a mi nehdan a nasa cuang, rei a daih fawn. Thazang-nem (soft power) thawn in neh hnuhnu cun thinlung muril tiang in ciahneh, in laksak thluh tinak a si, ṭih a nung tuk. Curuangah, An thazang-hak le thazang-nem a 2 in doneh lawlaw lawngah miphun pakhat sinak in dinsuak theih a si ding, ram le hnam a dam ding, zalennak par kan tlan thei ding.\nPakhat lawng, eg., an thazang hak lawng doneh khal a ṭha, asinan umzia a nei taktak lo. An pahnih in doneh a thupi, a ṭul khal a ṭul. Thangzang-hak doneh dan ziang vek a si? Thazang-hak cu thazang-hak lala hmangin dolet ih neh tum hi a larzet. Hmanseh, Thangzang-hak hi thazang-hak thawn dolet a sile, thisen, thlan le mitthli tampi a luan phah thei.\nThuneihnak timi cu mankhung tuk a si bangin, cumi lei ngah dingah neih mi nunnak mankhung tiang pek a ṭul ṭheu. Hizawnah, Kerang pawl cun kan Chin Ralkap hi a hram phawng ko nuai reh tum loin, cak taktak thei cuang siloin ret an tum ding. Hihi an ralreldan (strategy) pakhat a si.\nZiangahtile, Tlangmi in mai miphun ralkap a hranten kan neih thluh hi K.Ralkap in hlawknakah hman an tum sawn, an hmang rero. Tlangmi ralkap kan um lawngah K.Ralkap hrangah rampi paisa tampi an hman phah thei; Ralkap lubawk thawngza rual an neih a rem phah thei, lubawk rual an tam lawngah anmah hotu sumpai tiangih len phah rank tumpipi General rual an ret a rem phah thei.\nTaktak ah Tlangmi ralkap (dolettu) um lo sehla K.Ralkap thawngzakhat (ting 1) neih hman a ṭul lo. Ting khat fang Ralkap um sehla sinak le hlawknak ngah ban General tampi tuvekin ret a ṭul lo ding. Cucu an duhmi a silo. Thazang-hak cu thazang-nem thawn doneh a theih lo maw? Theih e.. Eg., Leitlun uktu Mirang thazang-hakpi cu India ih Ghandi hoin thazang-nem thawn an doneh ih zalennak an ngah.Thazang-nem (soft power) doneh dan teh ziangvek a si?\nThazang-nem hi thinlung lam hnaṭuan a si ruangah, a hmangtu le a dotu hrangah awlzet a si, harzet khal a si, pitling khawruah neih a ṭul, hman thiamfe a ṭul fawn. Thazang-nem hmangtu lam zoh hmaisa sehla: Eg., Aungsan in, kan Chin zalennak ngah ding tanta in Burma rampi ah lut dingin Pinlung thukam ah in telter thei; a fanu ASSK khalin Chin party tanta in a party dinpi dingah in hiplut thei.\nAn pafa in, meithal zun khat puah lo, thazang-nem lawng hmangin kan thinlung in neh thei veve. #Tuini tiangin an hrangah thih ngam kan tampi. #Hihi thazang-nem hnaṭuan theidan le hmual neihzia langtertu a si. Thazang-nem doneh theidan: Chin in Thazang-nem kan hman dan ding thu ah, Eg., Hrilawk (election)ah, Bama party ihsin Chin pakhat hman MP cuhtu um lo, vote pek tik khalah an party vote petu um loin tuah a theih.\nHiruangah kaih le thawngthlak a theih lo. Meithal zun khat puah lo, thisen farkhat far loin, an tuah mi Dan (election law) lala hmangin neh neknek a theih. Hihi thinlung ih nehawk a si ruangah, an ṭihbik mi khal a si. Hitin nehnak co miin, Chinram hrangih tumtah mi ngah thei dingah hmual a nei zet thei (it can make tremendous impact on achieving our social and poltical demands). Eg., kan MP rualin Danpi tuahnak Hlutdaw ah, kan pupa leiram neihdan, kan nunphung kilhim le cawisan thu, zirnak school le college tiangin Chinca zir theidan, hloh rero zomi Chin ramri ngahsal ding thu .. tipawl aupi in a tak ram thlen a awl phah thei.\nHimi hlawhtling zetin kan hman thiam a sile, himi hnakih sang sin (Federal hnakih sang) ngah ding tiangin Thazang-nem thotho hman a theih. A san cu, hnamdang uktu le an ukmi (kanmah) doawk cu “thinlung doawk (battle of hearts and minds)” a si. Hriamhrei le a dangdang cu thinlung ih hman mi “hmuh theih hmanrua” fang an si. A thupibik cu, “Thuneihnak” mankhunzia le thupitzia theih fiang hnuah, pupa ro Chinram tlunih thuneitu le laireltu sangbik cu kanmah lala kan si a ṭulzia theifiangin, a takin nunpi le ṭuan suakdan zir paih le hman thiam a si.\nA tawinakin: Thazang-hak le Thazang-nem hmangin in ukbet kumkhua tumtu cu an hmanmi vek hmangin dolet thiam ding, tinak a si. Doletnak (revolution) timi ah,_ Hriamhreikai doletnak (armed revolution) a um, hriamhrei tel lo doletnak khal a um (There’s armed revolution and then there are other ways of revolution that do not involve armed resistance). A pahnih in kan hman thiam a thupi. Chinram tlunih zalennak le hnamdamnak cerlian Ninu suak cuan cuahco phahin…\nFa 19 A Nei Ih A Nautabik Ih Hmin Ah ‘A Tawk’ Tin A Sak Hnuah Fa Neih A Tum Nawn Lo


Thantlang le Hakha hrang ah CNO/CNDF in phulei sam tum | Falam Online Media\nSeptember 22, 2021 September 22, 2021 Ni Hnem Sung\t0 Comments\nSAC ralhraang in September 18 ih Thantlang khuapi a siatsuah mi le Hakha khua sung a kap mi thuthawn pehpar in Chin National Organization/Chin National Defense Force cun ralhraang a dem thu le mipi thawn ṭangtlang in phulei a sam ding thu telin a hnuailam bangtukin September 22 ah thusuahnak a nei a si.\nCHIN RAMKULH, HAKHA LE THANTLANG KHAWPI SUNG SAC IN NUNRAWNG TAKIH AN CANGNAK PARAH THUSUAH\n2021 September 18 ni ah State Administration Council (SAC) ralkap pawl in Chin ramkulh, Hakha khawpi le Thantlang khawpi ah hriamhrei picang thawn an tongpa kah ciamco ruangah Biaknak lam building telin mipi inn le loo pawl, mei a kang in an sungral a si.\nCui’ hleiah meikang phal dingih a fehtu Thantlang pastor pakhat cu Tualthat SAC ralkap pawl in an kap that ih hlei ah, a kutzung nau-um cu tansak in a zunghruk le nahzi pawl an lonsak a si.\nChin ramkulh Hakha le Thlantlang khawpi ih an tuarnak le an sunral mi pawl parah CNO/CNDF in kan tuarpi zet a si.\nKan sulphumnak kan Chin ram rori ah SAC in lainatnak tel lo zetih an tuahmi parah hin kannih CNO/CNDF cun nasa takin kan demih, kan Chin mipi thawn ttangtlang in phulei kan sam ding ti thu kan run than a si.\n← India cozah in Kawlram ralkian pawl a cohlang duh lo nak san\nSAC ralhraang mawṭaw 2 cu Bomb 9 thawn an rak nuai →\nMizoram cozah in Chin mi hrang lamzin kau zet in ong sak\nSeptember 2, 2021 September 2, 2021 Ni Hnem Sung 0


Zosi Thuneitubik? - Chinland Today Media\nJune 21, 2012 1:12 am·0 comments\nBible Siar Ding: Kolose 3:17-25\nPathian in Khrih ke hnuai ah ziangzongza a ret thluh ih ziang hmuahhmuah ih tlunah Bawi a si ti’n kawhhran ih lu ah Khrih cu a ret.\n– Efesa 1:22\nKum tintein, minung thawng tampi in an bawi pawl (bosses) cu an ram sungih bawi pawl sung ihsin zosi bawi siavabik timi zuamnak sungah telh dingin nominate an tuah. Bawi siavabik tlinnak dingih thuhrampi pawl sungah, hlawh man pek niam, hnattuan harsami ttuanter, le hmaisongnak zianghman nei lo, tivek pawl tla an tel.\nCutivek ttihnung le rapthlak hnattuannak hmun pawl ih thuanthu hi khuaruahhar ciamco ding cu a si lemlo. Ziangruangahtile hih company boss pawl hi Christian an si lo. Khrih an theih lo ruangah thil ttha le mi zawnruahnak an nei lomi si.\nRiahsiatza a simi cu, Christian Community- thlaraulam ih kan innsang a simi kawhhran sungah tla cuvek pawl thawn a bang awmi pakhat le pakhat pehtlaih awknak an um phahmi hi a si. Zohfel awknak um loin anmai’ thuneihnak an hmunter vingvo.\nTirhthlah Paul in hih khawvel daan cawng lo dingin in forhfial (Rom 12:2). Khrih, kan Bawipa cu kawhhran ih lu a si, ih kannih cu Amah thawn naizet ih pehtlai awtu kan si. Kolose 3:17 sungah, Paul in raalrinnak (remind) in pekmi cu, “Kan Pa Pathian cu Khrih sungin nan thangtthat ruangah, ziang hmuahhmuah nan tuah ah siseh, nan sim ah siseh, Bawipa Jesuh hmin in tuah uhla sim uh” ti a si.\nKan Bawipa [Adonai] cu kan innsang, kan kawhhran, le kan hnattuannak hmuntin ih thuneitubik si thlang seh! Nupi le pasal pehtlaih awknak, nulepa le fanau pawl pehtlaih awknak, boss le hnatuantu pehtlaih awknak a zate in Khrih thuneihnak tangah um thluh ding a si. Minung zoh nawn loin kan renmi kan Bawipa lawng zoh thlang uhsi!\nAdonai, ziangkim ka simmi le ka tuahmi ah Na thuthluntu le Na hmin sunlawitertu si thei dingin i bawm hram.\nAdonai Pathian cu thuneitu saangbik a si ti ziangtluk in ka thei ih\ncumi in midang thawn ka pehtlaih awknak ah ziangtluk a danglamter?


Soisel ih na um lonak dingah Mi dang va soisel hlah - Chinland Today Media\nSoisel ih na um lonak dingah Mi dang va soisel hlah\nDecember 30, 2010 9:44 pm·0 comments\nHmuntin ah soisel-awknak hi a tam tuk. Mi dang ih thu rel hi nuam kan ti zawng a si ruangah maw? Mi pakhat ih thil ti/tuah mi parah lungawipi, thapek le lawm lam si loin ziang si a ti sual/palh mi a um ti lawng hi kan bawh-aw ciam mam. Mino pawl in mahhnak ih u pawl ih thil tuahmi parah kan soisel, Upa deuh pawl in Mino pawl ih thiltuah mi parah tha pek lam si loin soisel le famkim lonak kan hawl. Kawhhran pakhat le pakhat kan soisel aw, hnam khat le hnamkhat kan soisel aw. Venghnen kan soisel aw. Unau kan soisel aw. Midang ih thuhla kan rel duh. Ahleice in Khawhhran pakhat le pakhat, Fellowship pakhat le pakhat soisel-awk hi a tam.\nUnau… mi dang soiseltu maw, mi dang ih soisel mi kan si.\nSoiseltu kan si ahcun mah le mah hi cekfel awta sehla.\nZiangruangah mi dang ka soisel?\nMai mitsung ih hnawm tumpi hlonta loin\nmidang ih mit-hnawm fate hmutu kan si pang maw?\nSoiseltu kan si sung poh cu kan soisel mi nu/pa hnakin kan niam,\nsan kan tlai lo, kan fim lo tinak a si.\nZumtu mi piangthar le mifim/fel pangai pakhat in mi a va soisel dah kel lo. Cuhnak in an hrangah thla an camsak ih an sambaunak pawl hrang ti theitawk in a bawm. A zaang a fak ih a tulsam mi pawl a cang theitawk in a tuah sak. Kan ni teh ziang kan bang?\nMi dang ih soisel mi kan si ahcun Bawipa hnenah sualsir in thlacam sehla. Bawipa hmai ah ti sual/palhmi kan nei pang tla a si thei. Cule a lo soiseltu pawl hrangah thlacam sak aw.\nSoiseltu kan si pang ahcun kan soisel mi nu/pa, Kawhhran, Felloship hnakin kan niam, san kan tlai lo sawn tinak a si. Curuangah Baibal sungih a sim vekin… Soisel ih kan um lonak dingah Mi dang kan va soisel ciam mam lo pei uh! Pathian ih Biakinn a simi kan taksa ruangpi hi thianghlimten kan ret sawn pei uh. Cutik lawngah kan ram a dam dingih Pathian tla a lung a awi ding.\nBy: Salai Star\nTidai Kan In Mal Ruangih Kan Taksa Ih Thil Cangmi Pawl


Thihdaan Orh Thawngtla 2 In Japan Cozah Cu Taza An Cuai – Meifar\nThihdaan Orh Thawngtla 2 In Japan Cozah Cu Taza An Cuai\nJapan ram ih thawngtla pahnih cu thihdaan orhter an si, Japan cozah in thihdaan a orhtermi pawl cu an thlai that ṭheu. An thih ding ni le caan hi an sim thei dah lo, an thih ding caan nazi pakhat duh lawngah theihter an si. Cumi hlan sung hmuahhmuah cu thi dingin timtuah awknak an neihter.\nCuruangah thihdaan orh lai pahnih in “Minung covo siatsuahnak, minung puahcok awknak a si” tin an thih ding caan an sim lohlinak cu taza an cuai. An lawyer Yutaka Ueda in “Thihdaan orh thawngtla pawl cu zingtinten an ni netabik a si ding tin an thinphang ringring.\nZiangtik ni ah an that ding ti an theih lo ruangah thinphang in an um ringring. Cozahpi cun hremawknak ciikhat ah an ruat, an that hlanah an khuaruahnak an hrem ta. Leitlun ramdang pawl cun thihdaan an orhter mi pawl cu an taksa le an ruahnak pawl ṭhaten an zohsak ta thluh” a ti.\nNovember 2, 2021 sun ah an cozah cu taza an cuai rupri, mipi khalin an tan zet. An hlawhtling kem maw ti cu theih a si hrih lo, an lawyer in zangnadamnak ah 22 million yen (£144,000) zat pe dingin a dilsak. Japan cozah in thawngtla 112 cu thihdan a orhter nan kum 2 sungah zohman an that lo.\nNupi A Nei Ih Thla 5 Hnuah A Nupi Thar In Tlangval Arak Nei Ti A Theisuak, A Tlangval Thawn A Neihawkter\nZinghnam, Butlak Thang A Kam Ih Amah A Tla That


Ralkap In Mipi Kilhimtu 3 An Kai Ih Pahnih Cu Chaungkhuah Tlawnginn Kiangah An Kap That – Meifar\nRalkap In Mipi Kilhimtu 3 An Kai Ih Pahnih Cu Chaungkhuah Tlawnginn Kiangah An Kap That\nNovember 4, 2021 admin Lawrkhawm 0\nNovember 2, 2021 ihsin Kalaymyo kiangkap ah PDF (Kalay) le ralkap pawl an doaw ciamco, kahawknak nasa zet a thleng vivo ding ti an zum ruangah khuasung mipi cu vaksuak hrih lo dingin theihter an si.\nAn doawknak ah PDF (Kalay) pawl cu CNDF le PKF (ပ.က.ဖအဖွဲ့) in an va bawm. An doawknak ah ralkap lam thi le hliamtuar an tam zet nan an cazin cu theihfiang a si hrih lo, Kalaymyo ralkap siizung ah ralkap ruak 47 a thleng ti cu theih a si.\nAn doawknak ah mipi kilhimtu pakhat a thi ih bomb puak ruangah khuasung mi pakhat a thi. Hliamtuar 4 an um. Ralkap pawl cu Natchaung khua sungah umhmun an va khuar ih khuasung inn an bauhsiat hnuah thilri bungrua pawl an siatsuah.\nNovember 3 ah mipi kilhimtu PKF sungtel pathum cu ralkap pawlin an kai ih pahnih cu Chaungkhuah tlawnginn kiangah an kap that. Simlam nazi 7:00 hrawngah Min Aung Hlaing naule pawl cu HakhaLay khua ah an va lut ih sualnak neilo khuasung mi 2 an kai ih an hruaisuak thu pawl theih a si.\nModel Nang Mwe San In Thantlang Hrangah Ks.1,000,000 A Hlu\nA Fapa Thattu Pawl A Ngaidam, “Ngaihdamnak Lawngin Hahdamnak In Pe” A Ti


Ka Lo Hngak Ding (Pzart - 11) - Chinland Today Media\nKa Lo Hngak Ding (Pzart – 11)\nOctober 17, 2013 3:28 pm·0 comments\nKa Lo Hngak Ding (Part – 11)\nAwite cu thawsuak ih a ttah ngah hnuah Ko Aung liang par ihsin a hong tho ih a biang ih mitthli a hon hnuul. Cule a lu a hon herih Ko Aung ttangah a rak ttap ti a von theihawk veten a ningzak umngaihnak thei loah a kut za zam ciamco’n a tonak ihsin a ding hlukhli. A cal a kheuh, a lu parih tluang thliahthli a sam a cuul hnok thluh. A bop a kheuh thuul tiin a umdan zoh in Ko Aung le a rak hnihsuak lamlam. A hni ngam ngaingai fawn lo. Ko Aung cun, “Naunu, ziang na cang tiin ka lo sut lo ding. Kei cu ka lo sim ringring bangin na mitthli lo hnuul saktu si ka duh nan cutiih na biang par miithli hnuul theinak canvo ka neih lo hmanah na hngauhsannak si thei dingmi ka liang lo san ka duh ringring. Zianghman ningzak ding a um lo pi” tiin Awite ih liang kai phah in a sim. Ko Aung ih kut Awite liang par a vong thlen cun Awite ih thihri pawl an hnin thluh. A tak vek an zaa hluahhloih a lungtur an hong rang ciamco.\nAwite cun a liang parih suanmi Ko Aung ih kut cu a ringh herin a von zoh. A thinlung ruahnak ah cun Sumte in a liang kai in tha a rak pek ringring lai pawl an vong cuang. Hmun pakhat khat feh ding a si caan, asilole thil pakhat khat tuah ding a si caanah Sumte cun Awite ih liang kai hnget phahin, “Tete, na lamah ka ding ringring. Hih hmun ihsin ka lo hngak ding.” a rak ti ttheumi ttongkam cu a von thei sal. “Naunu, na kiang teah ka um ringring thei lo nan na lamah ka ding ringring ding. Na dunglam thu na hngilh ih ka hnen na rat dingni ka lo hngak ding”. Ko Aung ih ttong a hon theih veten a taksa a hong ttim suarso vekin a thei aw. A cil veikhat a von dolh khutkhi hnu ah a liang parih Ko Aung kut cu a phial tla. Cule, mitmeng thiip takin Ko Aung cu a hon zoh ih awsuah rum nawn in, “Mipa hmuahhmuah nan bangaw thluh. Nang ih hngah ka ttul lo. Ka lo hngak ding mi ti tahratih hngah ttul nan si thluh! Na hnen khalah ka ra dah lo ding. Ka kiang ihsin tlansuak aw. Ka thuhla thei ding khal zuam aw hlah. Kan thinlung anaihawk hlanah tlan lohli aw. Atu rori ah feh aw!” tiin ttap phahin Ko Aung cu a tul. Cuzawng cekci ah, “How many hours and how many days……” ti hla a hong thang. Ko Aung cun hla aw a ratnak lam a von zoh ih tohkham parah Awite ih phone cu a rak heraw rero. Cuih tohkham lam cu a hei naih vivoih phone parih catluan cu a von siar. Awite cun a phone zamrang takin a von la ih, “Ka thuhla zawhhnit aw hlah ka lo ti kha” ti phahin a phone cu a von phit.\nCaan malte sung thu a ruah hnuah rinlopiin Awite ih kut a hei kai hlukhli ih a tlanpi ciamco. Awite cun, “I thlah aw. Ziang na tuah? I thlah aw ka lo ti” tiin a kut cu a phial rero nan Ko Aung cun hnget takin a kai sinsin. Thlansa bekbek ih an tlan hnuah dawr pakhat hmaiah a cawlhpi cutci. Awite cu a thaw sam helhel in a bungbukun ih a thaw a hon la ciamco. Cule thinheng tuk pak hliahlia in Ko Aung cu a hon zoh. A hmuhmi thil cun Awite ih thinhengnak an ti dam thluh. Pangpar le thingfa dawr a rak si. Pangpar phunkim, rong tinkim mawi hlerhli in an rak khat. Pangpar rim hmui polhcawk in mi thinlung an ti nuam nasa. Dawrkil pawl cun mithmai pan takin an rak hmuakih, “Ziang kan lo bawm ding? Pangpar maw thingfa nan zoh duh” tiin an rak sut. Awite cu a lu Ko Aung lamah a hei her vukvi ih, “Ziang na tuah tum?” tiin aw rum takin a hei sut. Ko Aung cun Awite ih thusuhmi cu ngai thla lem loin pangpar pawl cu pakhat hnu pakhat a tham ih a hnim vivo. Cule lungkim tukih hni hmurhmo phahin a lu a sut hnu ah Awite cu a hei ko. A duhmi pangpar pawl a thurih dawr kiltu hnenah mawi takih tuamsak dingin a fial. Dawrin an suakih East Cost Park ah a fehpi. Tivapi kapah an dingih Awiteih kutah pangpar tom cu a pek hnu ah, “Na pa hnen ih na sim duhmi simsuak thluh aw. Kan dung vekin na thawsuak in au ciamco awla na tuar a nuam ding” tiin mithmai pan zetih zoh phahin a von ti. Awite cun mangbang ti tuk mithmai thawn Ko Aung cu a zoh. A kutih pangpar pawl a von zoh sal. A paih mual a liamsan hnu kumkhat le hrek tiang kawlram a umih a paih thih kumkhat kimnak ah an sungkim in pangpar tom thawn a paih thlan an rak feh lai a von mitthlam ciamco. Tuisun hi ‘Ka nu’ ziangtin a um pei tiin a ruat ciamco. “Naunu, ziangah na pa na thlah lo ding maw?”, Ko Aung ih thusuhnak cun a thuruahnak a von ti catih, “Aw…… Awaw…” aw hak ttutto phahin a hong hni. Cule tiva pi kiangah a vong feh ih, “Papa, na fale hi Nuhmei farah fa ah tuah tahratin nang cu hmunttha le ram nuam ah na thleng zo. Na thlennak ram in in ron zoh aw. Ka naule tla tlawngkai mi cathiam ih suak thluh dingin tumtahnak ka nei ih mi kut tangah sal bang hna ka ttuan. Papa, ka lo ngai thei tuk…… Nang cu na fehliam zik zawng hmanah ttap lo dingin in tiamta ti aw. Na fehnak ding hmun nuam a si thu na theihfiang ruangah a si. Asinan kannih hrang cu na ruat ve lo. Papa, ka lo ttul tuk lai nan……..”. Awite ih biang parah cun mitthli vanrial ruah bang an rong suur thlurthlo. A pangpar kenmi cu tipi sungah a thlakih, “Na hnen ka thlen ve hlan sung mang ttha” a von ti ta.\nKo Aung cu Awite in ziang a ttong ti a theifiang lo nan Awiteih tuarnak cu thinlung takin a rak tuarpi ve. Nuamteten a ke a hei karih Awite kiangah a va ding. Cule a kutih a kenmi thingfa cu a hon suahih, “Himi thingfa kan phun dingih a nungdam asile na pa in kan pahnih in lungkim tiin kan ruat ding. A nungdam lo asile rualpi lawngin kan komaw ding” a von ti. Awite cun, “Cuvek a um kel lo. Na duh le nangmahte phun aw. Kei ka tel lo ding. Na thukam mi khal ka thei lo.” tiin dunglet herin a feh tum zawngah a lung a rong mit cuaicoih a hawr duldo. A depdep kai in a tlu zik cuahco a hmuh veten thinphang tukin Ko Aung cun a va kai. “Naunu!!! Naunu!!! Ziang na cang?” thinphannak ih khat awsuah thawn a va kai ih hnemdai tangah a toter. Ziang tuah ding ti a thei fawn lo. A her duldo ciamco. Awite cun, “Ka ttha cih mai ding. Malte ka cawl dingih kan tlung cih mai pei” tiin a sawm. Ko Aung khal lungkim in a lu a sut hnu ah a thingfa cu a va lakih Awiteih tonak hmai rori ah a phun. Cule a kaa rori in, “Hong nungdam hram aw maw. Ka thinlung muril hmuahhmuah ka phunmi na si” tiin thingfa zoh phahin a ttong. Awite cu a tohmun in a rak hni thutthi. Ko Aung cun a thingfa cu duhthusam in ti a tawih hnu ah Awite hmai ah a kut a von sanih Awite khal cun a kut a hon san ve. Cule, Awite hmai to in, “Ka lo paw ding. Nangmahte na feh thei zik lo” a hon ti.\n“Aih, hitluk mi tam lakah a ttul lo. Ka feh thei ko” tiin Awite cun a sawn ve.\n“A ngah lo. Taxi stand kan thlen tiang ka lo paw ding” tiin Ko Aung cu Awite ih hmaiah a to cercer. Awite cun Ko Aung ih zaang a von bengih, “Ka feh” tiin a fehsan. Ko Aung cu a bop a kheuh ih, “Korea zuknung ah an paw aw ringring ih pawkawknak in kan pahnih karah duhdawtnak a hringsuak ding hmang ka ti nan….” tiin a phun hmurhhmo phah. Taxi sung an vong lutih Awite cun a feh duhnak hmun a sim. Awite ih ttong a theih in Ko Aung cu mangbsng tukin Aeite a hon zoh vukvi. Awite cu tohkham parah a kut phahnih bom in a zau ih, “Kan biakinn a si. Na duh le i thlun thei. I thlun duh lole na duhnak nakah na feh thei” a ti hnu ah a mitsing in a motor thlalang lamah a lu a hon ret. Ko Aung cun Awite ih umdan zoh phah rero in, “Christian pawl khawmnak ah ka rak tel ve dah ko. Ka lo thlun ko ding” tiin a sim. Mah le thuruahnak thawn mitsing in khatlam khatlam thlalang hngauhsan veve phahin Taxi driver pa cun East Cost tivapi hrawh in khawsung lam a panpi vivo….\nPeh vivo lai ding……\nKa Lo Hngak Ding (Part – 34)\nKa Lo Hngak Ding (Part – 12)\nKa Lo Hngak Ding (Part – 45)\nKa Lo Hngak Ding (Part – 13)\nKa Lo Hngak Ding (Part – 17)\nKa Lo Hngak Ding (Part – 47)


Hruaitu Issue 179 - Chinland Today Media\nDecember 28, 2008 2:24 am·0 comments\nVei – 179\nLeitlun ramkip ah ram uktu ding hrilnak thawmvang a tam. Tuikum sungah hrilawknak ruang ih buainak le naing-ngan-zi harsatnak theihding a tam. Siangpahrang uknak nei sau bik ( siangpahrang in full power a neihnak ) ram Bhutan khalin prime minister ding an nei thawk. Nepal ramah kum 250 rak uktu Shah dynasty siangpahrang neta bik cun rampi uktu ding mipi a hrilter thawk.\nUSA lamah president candidate ding in Hillary le Obama thuhla khal a cem thei lo, Malaysia ram hrilawknak a cem ciah ih ramdang mi in duhlotu pawl thu annei deuhdeuh. UN secretary general parah kan beiseinak khal manglam vek ah a cang S.Korea le Taiwan cun president thar ding an hril zo.A buaibik Pakistan khal in mipi hril cozah an nei. Kawlram cun 2010 ah hrilawknak tuah an tum. Cumi hrangah referendum an tuah cu May thla-ah phuan an tum nan a thupte ih rak theicia-tu an um.\nKanni’ dinhmun cu a tep deuhdeuh a bang ko nan, dunglam kirsal cu kan duh lo. Asinan, Kan miphun covo dingah Bawipa lawng a tang, zindang kan hawl lai maw? Bawipa hi no.2 ih ret men ding a si nawn lo.\nLai rawn val in thu i ruah’\n2006 Dec20 ah malaysia ka thleng ve,\nLaimi fala ka tong ih ka bia hai,\nApahal i ti ka lung a let.\nAdang fala Ph:in kabe sal lala,\nLaimi na silo maw?\nna tong a va paive i ti\nka lung a hlo.\nSMS in midang ca ka kuat sal lala,\nlet dan aphun2 si ko ka mang a bang.\nLai tong le lai ca ih kuat na hringhran\nHnamdang tongdang ih leh cu-\nSan kan man tinak maw\nkan pilhlo tinak sawn saw?\nKa thei thiamlo kei lungmawl khawte fa in.\n-by Lairawn Val\nA Nungmi Raithawinak“\nCuti a si ruangah ka u le ka nau tla, a tamzetmi Pathian ih in zaangfahnak ruang ahhin nan ruangpumpi cu a thiangmi le cohlan tlak raithawinak bangtuk in Pathian hnenah pe uh tiah ka lo dil. Cumi cu Pathian hnenih nan peek dingmi biaknak taktak cu a si.” – Rom 12:1\nLaimi kan nunphung hi vun zirzoi tikah Pathian nung kan theih hlanpi ihsin khawsia khuavang hnenah “raithawi” timi rak neitu miphun kan si. Curuangah Khrihfa kan sihnu khalah Bible sungih raithawinak thu kan hmuh tikah theih a har lo, olte’n kan cosaang thei mai. Pathian nung theitu le biatu kan sihnu ah Pathian hnenah “a nung ih apmi raithawinak” vekih ap awk ding timi hi a thupizet.\n1.Adam le Evihrangih Raithawinak nung\nA hmaisabik raithawinak nung hramthoktu cu Pathian a si. Minung hmaisabik Adam le Evi thungai lonak ruangah ei lo dingih khammi thingrah an ei ruangah vanlam ah an thlarau mit a caw ih lei tisalam ah an mit a vaang tikah an taklawng fangkheh ih an umlam an thei aw. An ningzak in Pathian tong ngam loin an relh ih theipi hnah in an zahmawh an hup ti Bible in in sim.\nMilai ih tuahsernak- theipi hnah hnipuan cun rei a daih lo ruangah Pathian in rannung pakhat a that ih savun hnipuan thawn an ningzahnak a hup sak ti kan hmu. Himi hin misual nang le kei ih rundamnak ngahnak dingah mawh nei lo Pathian tuufano Jesuh thihnak ding thu in hmuhsak. Pathian in zaangfahnak thawn sathii luangih raithawinak nung a neihmi ruangah Adam le Evi cu Pathian hmai ah an lang ngam saal ih pawlkomnak an nei thei saal.\nAnmahte an tuahmi, a nung lomi raithawinak, sathii luang lomi, theipi hnah ih raithawinak cu Pathian in a saang lo ih Amah Pathian in ramsa thiisen luangin savun hnipuan a tuah sak. Cubangin, kannih leitlun misual pawl tla Pathian thawn pawlkom aw thei dingah kanmah ih dingfelnak, tuahtthatmi le zuamnak in a ngah lo, cumi cu a nungmi raithawinak a si lo. Cuhnak in, Pathian in kan hrangah mawh nei lo, sual thei lo Tuufano Jesuh thiisen thawn in tlennak kan zumnak thawng lawngin rundammi Pathian fahniang kan si thei.\n2. Abel ih Raithawinak nung\nA pahnihnak raithawinak nung a thawitu cu Abel a si. Pathian thu in, “Abel in Pathian a zum ruangah Pathian hnenih a peekmi raithawinak cu Kain ih raithawinak hnakin a tthadeuh. A zumnak ruangah Pathian lunghmuinak a co ih miding ah cosaan a si. Ziangahtile a laksawng cu Pathian in a co sak. Abel cu a thi zo nain a zumnak sungin mi hnenah thu a simlai rero,” ti’n in sim. Kain cun thiisen tel loin a lo sungsuak thlairah thawn lawng raithawinak a nei. Cutikah Pathian in a cosaan sak lo.\nCuruangah thiisen tel lomi Kain ih raithawinak cu a nungmi raithawinak a si lo. Sikhalsehla, Abel cu a tuu faate suak hmaisabik pawl a that ih a sa tthatnakbik Bawipa a peek. Abel tlun le a peekmi parah Bawipa cu a lung a kimzet (Seem. 4:4). Himi khal hi milai pawl ih kan nunnak taktak, kan thinlung sung taktak in zumfeknak thawn Pathian hnenah raithawinak peek loin, a pawnleeng men lawngin Pathian kan biak le kan thangtthat tikah Pathian in kan raithawinak in cosaang lo. Sihmansehla, kan tuahtthatnak si loin, kan thinlung sung muril in Jesuh Khrih ih thiisen hnattuannak kan zum lawngah rundamnak kan co thei timi langternak pheenthlam a si. Kain ih raithawinak cu milai titthatnak rinsannak thawn a bang aw ih Abel ih raithawinak cu zumnak taktak thawn thinlungtak ih Pathian hnen kan peeknak hi a si.\n3. Solomon ih Raithawinak nung\nLeitlun ih milianbik Solomon siangpahrang ih lennak thuthup hi zumnak taktak thawn a thinlung tak ih Bawipa hnenih raithawinak nung a peeknak ruangah a si. 2 San. 1:6-7 sungah, “Puanthlaam hmai ih ummi daar biakttheng parah raithawinak pe in Solomon in Bawipa a biak; rannung 1000 a that ih biakttheng par ahcun mei-ur thawinak ah a peek. Cuih zaan ah Pathian cu Solomon hnenah a langih, “Ziangso ka lo peek ding, na duhmi i diil aw,” tiah a ti.\nHimi in Solomon ih a nungmi raithawinak a peek ruangah Pathian in a duhmi lennak, fimnak le hminthannak thluasuahnak a peek ti kan hmu. Solomon in Pathian ih thluasuah don le co a duh tikah a kaa lawngin Bawipa a biak lo, a hmur lawngin a thangtthat lo ih a lei lawng khal in lungawithu a sim lo. Rinnak thlaici tuh in a zumnak cu a tuahnak, rannung thawngkhat rori peeknak in a langter. Pathian lung a tong ih a duhmi, a dil lomi tiangin Bawipa in a peek ti kan hmu thei.\nCuruangah Pathian hnenah thla ka cam na’n aphi ka ngah lo. Ka ttuan rero ko nain thluasuah ka ngah lo ti’n caan tampi zumtu pawl kan vuihram ttheu. Kan Pathian biak daan hi kan cekfel awk saal a ttul ding. Pathian hnen ihsin thluasuah vanluhnak hmuah duh si in, thinlung takin Pathian zumhnget lo, tthenhra tthenkhat hman pe siang lo, tikcu caan pe in thlacam le paih fawn lo, kan si ahcun ziangtinso a nungmi raithawinak cu kan nei kan ti ngam ding. Solomon cun thinlungtak ih siannak thawn Pathian hnenih a peek ruangah a raithawinak cu a nung, Bawipa in a cosaan sak ih thluasuahnak a let sawmza in a peek a si. Nang le kei khal Khrih le A Kawhhran hrangah siangzet in nung uhsila, kan neihmi tla a hnenah lungawi aipuang te’n siangzet in a nungmi raithawinak thawi thlang uhsi!\nKawlram ih zuk le mei- ur khangh thawinak zuk an retkop. A sim duhmi cu: ‘Ka nun asile Khrih hrang hnatuan ding, ka thih asile Khrih hrang raithawinak ah” tican a si. Paul in Filipi khua ih zumtu pawl a sawm tikah amai’ nunnak rori ih nunpimi a si ih a aupimi pakhat cu: “Nun timi cu ziangso a si? Kei ka hrangah nun cu Khrih a si” (Phi.1:21) a ti. Thukam Hlun sanlai ih ramsa ih raithawinak si nawl loin, Thlarau Thianghlim san ahcun zumhngetnak taktak thawn pumpeek nun nei in neih le siah thawn siangzet in raithawitu si a ttul.\nDuhdawt mi zumtu, nang teh ziangti’n na ruat? Na nunnak hi Khrih in a man peek ih leimi a silam na thei fiang zo maw (I Kor 6:19-20). Leitlun caan tawite na nun sungah Khrih hrang nung dingah thutthen catnak na nei zo maw? Nun mannei le mi lungawi,\nmi thluasuak na si theinak dingah, Pathian ih khihhmuhmi thiisen telmi raithawinak thlun in, Abel bangin a nungmi raithawinak peek tum aw. Lei thluasuah, van thluasuah cotu si dingin Solomon bangin siangzet in peeknak thawn a nungmi raithawinak thawitu si dingin zuam uhsi!Pathian in thluasuah in peek sak hram seh!\nPakistan Nuclear Scientist a phuang aw :\nKum 2004 ah television ih nuclear tawlrel duhdan thuthup a sim ruang ih an kaih mi Pakistan nuclear scientist Abdul Qadeer Khan cun kan dung zarhpi ni-ah a tumtah mi a phuang aw sal. Khan cun, “Kan ram aiawh in inmawhsiatnak hmuahhmuah ka phur ringring, asinan, nuclear ka tawlrel ruangah kan ram ka rundam” a ti. Pakistan ram ihsin North Korea, Iran le Lybia ramah nuclear thilri a thupte-ih phurh thuthla-ah Khan hi kaih a rak si. President Parvez Musharraf cun a ngaidam, house arrest ( tulai ih sukyi an kaihdan ) in tutiang an kai. Musharraf cun ramdang pawl in scientist thusuh tumnak pawl cu a siang lo.\nSam mehnak man khung ruangah :\nTuluk ram sam mehnak dawr pakhat cun sangka ah ‘na duhduh dan in Yuan 38’ tiah an ngan ih, college tlawngta pahnih Zhang Yi le Yuan Sha Sha cun an sam an meh hnu-ah Yuan 12,000 ( RM 5,500 ) an dil. Tuluk thuneitu pawl cun hi dawr hi an phit ter ih, customer hnen ih an duhduh zat tangka an dil ruangah Yuan 500,000 ( RM 228,000 ) an kuan ter bet.\nSri Lanka buainak :\nKan dung tlawngkai nikhat ah Sri Lanka khawpi-ah tapung LTTE ( Liveration Tigers of Tamil Eelam ) pawl cun bomb an phuah ih, hihgway minister Jeyaraj Fernandopulle le milai dang 13 an thi, a dang 100 cun hliam an tuar. Minister hin marathon ( tlanzuam nak ) opening ceremony a thawk lai fang a si. Cozah ralkap cun LTTE umnak tikulh an bomb an thla sal ih 22 an thi. Tuilum sungah LTTE ralkap 2,653 le cozah ralkap 155 an thi zo. LTTE pawl in milai an thahzat cu 4000 hrawng an si zo. Sri Lanka ram hi Tamil state si ding in kum tampi an do zo. LTTE cun US ram New York, New Jersey, Maryland le Canada, Britain, Australia le France ah sumpai le ralthuam hawlin an vak tiah thuthang a um ih, himi tawlrel nak lam ih an director Karunakaran Kandasamy cun LTTE hruaitu le US aiawh pawl tawngawknak hi lamhruaitu vekin a rak cangvaih ruangah FBI pawl in an kai.\nOlympic cancel lo ding :\nInternational Olympic Committe cun kan dung tlawngkai nithum ah meeting an tuah ih Tuluk ram buainak ruangah olympic cu boycott ( cancel ) ding a si lo tiah an relcat. Tuilai ah hin Britain, France le dam dangdangah olympic puai hrang ah olympic meisa lamzin ih fehpi-nak an tuah ih, Tibet le anmah tantu pawl sandah-piah nak a um vivo. Tuluk ram cun Tibet buainak thuhla ah ramdang ( USA ) tel lo ding in thu a than.\nKorea nunau cosmonaut hmaisa bik :\nKan dung tlawngkai nihnih ah South Korea fala cosmonaut hmaisa bik ding Yi So-Yeon cun an khual tlawn thawknak ding hmun Kazakhstan ram Baikonur space station ah “korea rawlhmeh ‘Kimchi’ tla ka keng” tiah a sim. Vansang ih a khualtlawn nak cu North le South Korea ram 2 pehawsal theinak ding ih hnatuan pawimawh siding in a duh zet. Baikonur satation hi Soviet Union sanlai ih tuah a siih, 1991 ah Kazakhstan cu Soviet ihsin a suah hnu-ah hi hmun hi an hmang vivo. S.Korea hin Yi ih khualtlawnnak hrangah US $ 27,000,000 a cem. Russia tuah Soyut ATM-ih zam dingin Korea mi 36,000 lai in an rak dil. Tu hi ni 12 sung zam ding an si.\nFrance ramah sandah-piah :\nPresident Sarkozy ih policy thar vekin France cozah cun an ram sung ih taza-vuan lo ih um pawl kum 1 ah milai 25,000 kuat kirsal nak ding le cumi thawn pehpar-aw in kan dung zarhpi ni-ih ramdang mi, palik kaih tih ruangih tiva dawp ih thi thuhla ruangah France mipi thawng tampi cun Paris khawpi sungah sandah an piah. Mali ram mi (kum 29) cu tlangleng station-ah palik in an rak check ih, kaih an tum lai-ah Marne tiva ah a dawp ih a thi. France mipi cun ‘thihnak hnak in kaih-aw loh lawlaw a tha deuh’ tiah an president policy cu an relsia ( criticise ).\nHmel pahnih nei naute :\nTulai India ram ih thilmak bik cu naute hmel pahnih nei a si. Lali hi thla 1 lawng a si lai ih, India mipi tampi cun Hindu pathian minung vek ih a suahsalnak ( reincarnation of goddess ) tiah hmun kip ihsin cibai buk ding in an pal. Hi nunau hin hnar (nose) 2, mit (eyes) 4, lei (tongue) 2, ka (mouth) 2 le hna (ears) 2 a nei. A ka pahnih in pawhte ti pek thei a si ih, a mit 4 cu veikhatah an an thep rual thluh. Kan dungah naute ban paruk nei (six arms ) cu sibawih pawlin an rak tansak zo nan, Lali hi ziangtin an tuahding tiah an khawruah a harzet.\nThailand ah kawlram mi 54 an thi :\nKan dung tlawngkai ni li-ah Kawlram ihsin taza-vuan lo ih Thailand ram sung lut kawlram mi 101 phurtu mawtaw tum ( vur retnak ) cu Ranong ( kawhtawng ral lehlam Thailand khua ) ah tipi kap 6 km hrawng hlatnak lamzin kapah a ding ih,mawtaw mawngtu in sangka avawn ong veten amilai phurh pawl tampi an thih ruangah amah cu a tlan hlo cih.Thawthawt har tuk ruangah 54 an thi ih,37 cu nunau an si. Adang 47 cu an kai cih.Mawtaw sung vur cet ( refrigrator ) cu a that loh ruangah boruak um lo-in a sung ih um pawl cun vei tampi mawtaw phar cu an beng rero nan,driver cun a theilo siding tiah palik pawlin an sim.Driver hi an hawl lai,mawtaw neitu sea food dawr cu thusut dingin an kai.\nMona Lisa Hi zo so a si?\nKan dungah Davinci code a lar zet. Kan Bawipa relsiatnak le rundamnak thuthangtha pawl cu milai pakhat ih politics thuhla vekin an ruat. Leiltun milai tampi in an siar, cabu tampi an khawng. Mona Lisa cu Bawipai’ nupi deuh vekin ngan a si. Mary Magdalene le Mona Lisa cu pakhat an si.. tiah an puh. Davinci ih history le a zuk hmingthang bik pahnih ‘Bawipai’ zanriah sacrament neta bik zuk le nunau hmeltha Mona Lisa zuk cun tumtahmi pakhat nei vekin an ruat.\nLeonardo Da Vinci hi kum 1452 ah Italia ram ah a suak ih, science skepting le methematic lam tuan in, science thawn pehpar thei mi zuknung tampi khal a ngan. Kum 1500 ah Florentine ( cui sanlai ahcun Germany ram a si ) ah a kir sal ih 1519 ah Cloux ah a thi. A thih hlan ih zuk a ngan tak pawl cu ‘milai vate vek ih zam thei dan’ pawl an si.\nTulai san German mithiam pawl cun kum 1503 October thla ih cabu pakhat ah ‘Lisa del Giocondo’ ( Giocondo ih nupi Lisa’ tinak ) cu leitlunah model hmingthang zet a rak si tiah an hmusuak. Heidelberg University ih library cun, “Florentine ih sumdawng hmingthang Giocondo ih nupi Lisa Gherardini cu ‘Mona Lisa’ a si tiah an pawm. Zuk hminsin nak cangantu cu Florentine khawpi ih zung hnatuan Agostino Vespucci a si hi, zuk khawmtu Cicero ih rualpi tha a rak si.\nCuruangah tulai san ih Paris khawpi ih zuk tumpi an tar mi, ‘Mona Lisa’ cu Bawi Jesuh sanlai ah a um lo ti a fiang. France pawl cun ‘La Gioconda’ tin an ko. Cucu Italian tong in ‘A lungawi mi nupi nu’ tinak a si.\nTHEIHKAUH NAK LE RUAH DING TAM\n( Compiled by BiakChawn )\n1. Leitlun vate zam sang bik cu kum 1967 December 9 ah vanzam mawngtu (pilot) in rampei hngawngsau ( whooper swans ) 30 hrawng boruak 8,200 meters ah a hmuh cu a si,cui vate pawl cu Iceland ihsin Ireland lam ih thawn an si. Nazi pakhat sungah thli cahnak thawn 200 kilometers an zam ih, 1300 kilometers ih hlatnak cu nazi 7 sungah an thleng. Antarctic tipi ih vate phunkhat ‘breeds’ cu kum 1 sungah an umnak thawn in 40,000 – 50,000 km hrawng an zam rero theu, an zam hla bik. Europe vur-ram ih ‘White storks breeds’ pawl khal thlatang ah South Africa ram tiang an thawn, 24,000 km hrawng an zam, Israel ram an pal theu. ( Jeremia 8:7 )\n2. Shark ( kawl tong in- nga maan ) tum bik ‘whale shark’ cu 18 meters tiang a sau, milai hrangah a tihnung lo. Shark ha ( tooth ) hi thla 1 ah vei 1 a thleng aw ringring. Kum 12 – 15 ah an pitling ih, kum 60 tiang an dam thei. Shark thla ( fins ) pakhat ihsin rawlhmeh puaikhat US $ 400 man tiang an tuah thei.Shark that tambik ram Maxico cun kum 1 ah 30,000 tons ( 3,000,000 kg ) hrawng an zuar.\n3. Kum 2006-07 sung UN General Assembly report ahcun leiltun ah kum 18 hnuai nunau 150,000,000 le mipa 73,000,000 cu nunau mipatnak lam ih forhfial hrim le sualpi an si. Hivek buainak tuahtu le thilsual titu an puhmawh zat cu leitlun nunau hmuahhmuah 36% le mipa hmuahhmuah 29% an si.\n4. Russia ram ih zumtu hrekkhat ‘Doomsday’ ( Thuthennak hngaktu ), member 30-50 hrawng cun tulai super market ih thilri hminsin nak computer code number le credit card number pawl cu setan thawn pehpar mi an si tiah khawpi suahsan in khawleng lam tlangpar ah an umkhawm. An zum dan cun Bawipa hi tuikum 2008 April a silo len May thla sungah a ra ding tiah an zum!.\n5. Rua ( bamboo ) thawn an tuah mi hmuahhmuah ih nem bik ( softest ) cu tulai Thalgo cosmetic company tuah ‘towel’ a si. Cotton hnakin a leh 4 in tidai a hip chak ih, a let 1-in a ro cak sawn. Hi towel tuah dan ah hin, pangang thahnak sii ‘pesticide’ a tel lo. RM 130 man hrawng a si ih, 2008 April thla ihsin zuar thawk a si.\n6. Kum 2006 March thla ih Malaysia ram sung tiva ( tidai ) thianghlim dan level tahtu pawl cun a tlangpi in tiva le tipi kap ih tidai sungah minung siatsuah thei ‘Amonia’ 9.2 mg/p/l ( miligrams per liter ) a um tiah an hmusuak. Amonia hi tiva kipah an um ko nan, 1.5 mg.p.l um-nak tiang cu a pawi tuk lo. Khawpi sung pipe tidai ah ‘chlorine’ a tam tuk ih nupi nu nausiat ( miscarriage ) an tam phah tiah 2007 April ah Health Ministry cun report a pe.\n7. Australia ram Newcastle port cu leiltun ah lung-meihawl ( coal ) phursuah tam nak bik lawng-cawlhnak ( harbour ) a si ih, a tlangpi in kum 1 ah coal 85,500,000 tonnes cu ramdang hrangah an phursuak theu. 2008 April thla 6 tiang 22,260,000 tonnes an phur thei ruangah tuikum sungah cun 95,000,000 phur thei an zum.\n8. Spain ram ah milai kha-ruh ( jawbone ) an hmuhsuah mi cu mithiam pawl cun kum 13,000,000 lai a si an zum ruangah Euroup ram ih rak um miphun upa bik ruh sithei ding tiah zumnak an nei. Ahleice-in leiltun miphun hmuahhmuah ah Euroup cu an tuan deuh tiah ruahnak khal a um.\nBUAIPI TLAK THINHENG NAK\nThinheng dah lo milai an um lo. India ram ih ‘Hmar’ miphun pawl cu an thinheng lawng a si lo, “ka thin, ka lung, ka pum, ka ril le ka kawsung hmuahhmuah a heng thluh” an ti theu. ‘Nunau pakhat a tlangval parah thinhengin a naupai lai cu lamzin kapah a tan, tlawngta pakhat thinheng ruangah a rualpi le tlawng sayama pawl a that, hnatuan nak in an dawisuak ruangah thinheng in a hnatuanpi pawl a that ciamco’ ti thuhla pawl theih ding a tam.\nVeikhat nasa zetih kan thinheng caan ah ka taksa-in cahnak 500 kcal a sunglak. Kan pumpi cun hlumnak (heat) a suah ciamco ih kan thluak bawmpi cun theihnak (conscience) 10%-30% tiang a ihthahsan. 2007 France president candidate pahnih Nicolas Sarkozy le Segolene Royale cu an debate ih, Sarkozy cun Royale hnenah.“Hitin na thinheng ahcun president tha na si theilo” a ti. Royale cun,“Felfai zet ih thinheng dan a um” tin a sal. Britain Mental Health Foundation\ncun,‘thinhengnak san bik cu taksa a bangtuk ruangah le khawsaknak vengsung nun a siatbal ruangah’tiah an zum.\nGreek mifim Aristotle cun, “Milai pakhat sanah thinhengnak ding caan tha a um, thinhengnak tel lo-in ral neh thei a si lo” a ti. Rome sanlai ‘Stoic philosopher’ Lucius Annaeus Seneca cun, “Thinhengnak cu kan ral a si, sualnak dang hnakin thihpi thei bik a si, buainak hi thil pakhat parih thinhengnak ruangah a thleng” a ti ve. Plato cun’ “Thinhengnak cu a tulsam mi thei ding in a lamzin khihhmuh ding,midang puhmawhnak cun buainak a tuah” a ti. American writer Mark Twain cun hitin a khaikhawm: ‘Milai thinhengnak san cu amai sinak le nundan tifiangtu a si’\nKan Bawipa khal biakinn sung ih tangka thleng ih sumdawng pawl parah nasa zetin a thinheng dah.Kanmai hrang lawng thatnak ding ih thinheng ih buainak hnakin thiltha tuahnak ding ah thinheng ruang ih pumpeknak cu a felfai sawn lo pei maw?\nMALAYSIA AH LEHLANG MEN …?\n(Laimi nuntu khawsak thlir nak)\nMalaysia ih Laimi tam zet pawlih tawngkam ka theih theu mi cu “Hitawk hmun cu lehlan nak hmun men asiih thil zianghman tla hi thungai thlakih tuah ngaingai nak ding hmun asilo”timi tawngkam asi. Nangkhalin narak thei ve dah zo ko ding tiah ka zum.Keicun khitivek tawngkam khi ka lungkim zawng asilo. Ziangah tile mi pitling le zumtu pakhatih tawng ding mawi khal asilo. Asile, hitin kalo sut hnik ding .. Malaysia ih kan um lawng hi maw alangte kan timi cu ? Bible cun hi leitlunah hin mikhual kansiih a langte menih um kan si tiah in sim.\nMak ka ti zet mi pakaht a um lai. Pa pakhat Malaysia ih kum rei nawn rak um ve dah pa in”Hitawk hmunah cun Pathian/ Kawhhran lam khal hi a thupi bik lo. Cun, rawngbawl thei ciamco nak ding hmun khal asi lo. Khat le khat remaw dialdo te ih kan um khawm thei ding hi a thupi bik ko ” tiah ati. Hi bang vekih a tawngtu khal kan umaw culci lai asi hrih hi maw.Ziang titha! Zumtu pakaht cun hi leitlunah mikhual pakhat fang men lawng asi ti a theihawk a tul. Asinan, cumi mikhual dinhmunih ding tahratin a langte vekih a um rero lai canah amai duh vekvekin a nung thei lo timi a fiang a tul. Sim duh mi cu a biakmi Pathian nungih tawngkam le zirhdan vekih a nun atul asi. 1. A um nak le a thlen nak hmun kipah tleu nak a langter theitu asi a tul. A nuncan ziaza kha thiangfai tei a hmanthat a tul fawn. Nupi nei zo fala va ngai zawn tivek le inn lamih nupi fanau hngilh men, sungte unau farah zawnzai pawl ziangih siarnawn lemlo pawl a khih hmuh tel. Taima tei hnatuan hruthro ding asiih ziangkimah rin um te ih umin mi bum kual rero mi asi lo pei.\nThlarau thazang a neih hnu ah cun Pathian thuthangtha a phuang thei ding asi.Hrekkhatin ” Keicu a sim lam talent ka co ve lo, a ziang bikha ka co khal ka thei awlo” tivekih tawng khal ka thei dah. A dik lo. Asi ding vekin thil hi asilo ti a fiang. Cuti asilo, zokhalin kan nunih Pathian thatzia cu kan sim thiam tengteng atul tiah ka zum. Ziangah cutin kati tile, mi pakhatin thil a tul zet mi thil kha mi pakhatin arak pek tikah acui thu cu mi hnenih aipuang zettei va sim sawng a thiam theu .A sim ding khal a hngakhlap zet theu fawn asilo maw? Cutivekin, Thuthangtha phuandarh kan timi khal kan nunih a um zo mi kha mi hnenih va sim sawn ti mi asi men. Thil harsa pakhat hman a um lo. Hrekkhatin ” kei cu tawngkam le ka thiam silo, mi le ka tih thei tuk fawnsi…tvk. ih ro nawi tawk khal kan um vivo. Cukhal a dik cuang lo. Milai pakhat a tawng thei phawttu asiih, Pathian nung a zumtu le a be ngaingaitu asi phawtah cun a tuah thei tengteng a tul tiah ka zum rori. Asim thei hrih cuanglo asile amah le amah kha a ruatawk nasat a tul lai tin ka hmu.Zumtu cun a zumtu pi pawl thawi kawmawk nak hi a tuah tengteng ding asi tin Bible in insim lala. Curuangah Kawhhran/ Pawlkawm tvk. ih a fur/ thal ih kan tel thei ringring lo hmanah kan man le kan dam phawtah cun kan tel tento ding hi kan tuanvo pakhat asi. Culawng silo in a cui Kawhhran/ Pawlkawm hrang kan tuah thei mi a um asi ah cun kan pum tiang kan pekawk ding tla hi a tul zet ding.\n“….Lehlang men kansi…” ti hlir tansanin midang hrang thiltha tuah tumlo men tla in um aw hlah. Asile, na tumtah nak hmun le ram na thlen hlan te ah tla Pathian in na nun nak lo laksak ta bang sehla, ziangtin? Vanram na hung thlen ah cun a zia deuh. Asinan, leiltun na run zoh asile cantha na rak neih laiih na hawi le pi , na sung le te pawl hrangih na tuah thei nacingih na tuah duhlo mi pawl kha na hmuh tikah na um khal a nuam lo men thei. Sim duh mi cu napam hmai aw zet ding tiah ka ruat. Laksawng le na hmuh zat ding le hmu silo in na her lunglo rero men thei sokhaw!\nIsarael Sualnak le Zumtu nun\nBaibal : :Isaiah 1:1\nIsrael pawl hi Pathian ih hrilmi miphun an si. Amai hrang ding ih hril hleice mi an si. Asinan Israel pawl hin theithiam lo in anmah le duhnak lawnglawng thlun in an feh. Egypt sal sung ihsin a run suak ih Nelrawn ramcar khal ah ei ding rawl le in ding tidai a pe. Ral lakah nehnak a pek ih anmah ih do tullo in a do sak theu. Cuti in Nitinten Pathian in a hruai ringring nan anmah kel ringring in an um ih an phunnawi ringrin g. Anmah hi Pathian in ka mi pawl a timi cu an si ko nan Pathian duhzawng ih nun hi an tum hrimhrim lo.\nI. An nun hrimhrim in Pathian an dodal Isaiah 1:1\nAn nun hrimhrim hi Pathian duhzawng ih nun tumnak khal an nei lo ih tlun ah Pathian dodal zawng hlir in an nung theu. Pathian in Amah dodal hi a hua, A duh lo bikmi a si. Tuisun ih zumtu,Pathian ih minung ka si a ti aw cia pawl khal in voi tampi cu Pathian hi kan do dal theu.\n2. Pathian an thei duh lo Isaiah 1:3\nAnmah semsuahtu,kaihruaitu,sal sung ihsi hruaisuaktu le cawmtu an thei duh hrimhrim lo.\nZiangruang ah mah duhduh in kan nung? (1) In semsuahtu hi Pathian a si tyi kan nun ih a theih ngaingai lo ruangah a si.(2) In semsuahtu a si lawng si lo in nitin kan nunnak in cawmtu as si hi kan theihfiang lo ruangah a si. Lenglam nun cun kannih Laimi tla cun Pathian cu thei zet vek kan bang theu. A sinan theih taktak nun a thupi a si cu. Pathian theih duh lo hi sual a si. Kan theih theinak ding ahcun sun zan ti lo ih a thu kan siar thei ringring a tul. Baibal siar hi Pathian kan theih thei nak nai bik a siih in theih fiang tertu cu Thlarau Thianghlim a si.\n3. Thil tha lo an tuah Is.1:4\nPathian duh lo zawng thil thalo an tuah. Pathian ih duh lo zawng pohpoh cu thil tha lo an si mei. Anmai duhnak le nuamnak ding lawng an hawl ih an tuah theu. Tui sun ih zumtu pawl in teh ziangtin kan nung?\n4. An mizia a rit tuk Is.1:4\nThatnak lam hnak in thatlonak in a buk ringring.Anmai duhnak in a neh ringring.\n5. Thil thalo in an kaihruai aw v.4\n6. Pathian an dungtun.v.4\n7. Nawhthuh an ei. v.4\n8. An lu cu hma in a khat v.5\n9. Pathian an biak dan a dik lo\nPeknak le thawinak cu an uar zet nan a petu cu an tel lo. Voitampi cu Pathian hnen ih thil pek hi kan taima zet. Kan neih kan siah cu kan pe thei zet nan kanmai nunnak pek hi cu har kan ti theu kha.\nThukam hlun thuanthu hi kan siar a si le Israel pawl thuanthu hlir kan hmu. Asinan hih thuanthu hi Pathian in tuisun ih zumtu pawl nun in simnak ding ah le Amah kan ton theinak ding lamzin in hmuh nak a si. Pathian Pathian cu kan ti nan kan nun dan ah Pathian a lal ngaingai lo theu. Kanmai hlawknak kan hawl,kanmai duhnak kha Pathian in thlun sehla kan duh dan cu a si theu. Asinan Pathian sawn cun Amai duh dan ih nung dingih in kawhmi a si.\nIsrael pawl cu Pathian duhlo zawng in an nung ih Pathian ih hremnak an tuar a si kha. Himi hi zumtu pawl kan nun dan in kawhhmuh tu a si. Baibal kan zoh a si le Pathian in zum lotu pawl a hrem dah lo ih zumtu pawl sawn kha a duhlo zawng ih an nun can ah nun a sim theu. Israel pawl hrem an tuar tikah Pathian in Amai mi a si lomi hnamdang pawl kha funghreu ah a hmang a si kha. Israel ih Pathian cu kan Pathian a si ih Abraham,Isaac le Jacob thlawsuah a petu Pathian kha tuisun ih kan Pathian a si.\nCui Pathian cu a thik a sia in Amah ren le Amah tihzah ih a thu thlun lawng a duh a si. Tuisun ih zumtu pawl ih kan nun dan ah teh Pathian duhzawng in kan nung tawk maw? Ami Israel pawl bang in kan hel thotho ding ha.\nPathian ih hrem ka si ti na theih a si ahcun Pathian hnen ah sualsir in thla cam a tul. Pathian in a fa duh cu nun sim lo in a luat ter lo.\nPathian thlawsuah um hram seh.\nMalaysia le Laimi dinhmun\n-By Reuben Hrang\nTufang Malaysia laimi lakih titi lar bik cu oparacy a si .Kan dung zarhhnih hrawng ihsin Malaysia cozah cun a ram sungih tazavuan loih um ramdang mi pawl a nuai ciamco thlang .Kan dung zarh sung lawngah lai mi 200, Rohingza 500 a kai ti a si.Tufangah ramdang mi thawngtla 11900 an um ih laimi 1000 hrawng an tel ti a si.\nFebruary thla sung ih Malaysia cozah hril awknak hi mitin hngak hlap zetih thlir cio a si.Ziangah tile refugee le migrant worker pawl mithmaitha pe theitu cozah kai seh la ,Christian cabinet tam tel thei seh la ti hi mitin saduhthah a si.Sihmansehla cozah party thun in lalnak a ngah sal tikah a tum cia vekin thenfainak a tuah ngaingai thlang mi a si..Hi thenfainak sitsinzi hi kan dung February thla in a thawk zo ti asi.\nMalay ram sungah migrant worker le refugee 2.5 million an um ih.Malay ram sungah tazavuan lo ram dang mi an tam tuk ruangah damiah,mihat,rukru, siihmang an tam vivo tihi Malay mipi cozah le mipi ruahdan a si.Kan dung February ni 25 sun ih palik pawl ih damaih mi pathum Pataling raya ih an kah that mi khal kha ramdang mi an si ti a si.Malay palik hotu bikih sim dan vek a si len kum 2006 hnakin 2007 ah hmuhkhin(criminal) 50% in a pung ti a si.\nTuah cun Malaysia ah ram dang mi thawng tla an tam tuk ruangah Immigration le thawng inn kiltu pawl pehtlaih awknak online tuah atul thu Immigration hotubik in a sim.Ahleicein an kaih mi kil khawi lawng si loin an nitin rawl man ah cozah butget a cem tuk ti a si. Malay ram sungih thawng tla 33% hi ram dang mi an siih an rawl man lawng ah kum khat RM 4,839,900 a cem ti a si.\nMalay UNHCR in tuini tiangah Refugee mi 39,000 registration a tuah sak zoih cumi sungah Laimi 12,000, Rohingza 12,700 an tel. Malay cozah in UN refugee conference ah sign a tthu lo ruangah Refugee pawl hi tazavuan loih pawm an siih UN khalin kaihkhihnak le humhimnak ah ziang hman a bawm thei ngaingai lo.Tuah Laimi registration tuah hrih lo mi 20,000 leng lo kan um lai ti a si.\nMalay cozah in a ram sungah Refugee organization tamtuk an um ruangah refugee thleng an tam sinsin tin a ruat thlang ti a si. Curuangah kan dung zarh sungih Zomi Association of Malaysia hotu pawl a kaih lawng si loin CRC, ACR le a dang refugee pawlkom hrang khalah ralrin zet kan tul ti a si. Malaysia kan cam sungah himdamtei kan um theinak dingah thlacamnak thawn ttang cio uh si.\nTLANGVAL LE FALA THUHLA\n( ..kan dung zarhta pehzawmnak.. )\nKan dung March thla ah New York governor Eliot Spitzer cu nunau pakhat a tawmpi ruangah a sinak ihsin a bang. International Motoring Federation president Max Mosley le Malaysia minister pakhat Chua Soi Lek khal nunau tawmpi ruangah an sinak an tan ta. Bill Clinton sanlai ih ‘Lewinsky’ thawn an thubuai tla kan thei lai. Kan dung tlawngkai ni khat ah Australia ah fala pakhat Jenny Deaves cun amai pa thawn nau an neih thu a phuang ih cui an fate cu taza-vuan siding in thuthentu a dil, himi ni-ah Malaysia-ah pacang pakhat cun a unaupa ih nupi cu hnatuanding tha thei vekin a ko suak ih, a sualpi. Kan theih thei milar deuhdeuh lawng hman sim ding an tam. Kan theih loh-in hivek thilsual hi ziangtluk in a tam ding?\nNupi pasal neizo le la neilo lam thu a silo. Nunau mipat nak lam sualnak cun hmunkipah ram a karh vivo. Malaysia ramsung ah Laimi pawl a thupte-in ziang kan cang ve pei? Kan dungzarh sunday ah kan unau hrekkhat thuthangca-ahcun ‘UN card nei ramdang fehzik hrawng ah nunau thalo inn lam ih palik in an kaih thuhla’ an ngan. LCF ah hivek lam kilvennak thu teh ngan a tul pei maw? A tlangpi in nunau hnakin mipa in mawh kan phur deuh a bang. Nunau thalo cu reilo te sungah an umdan ihsin theih thei an si. Mipa cu theih an har zet. Theih an si hnu-ahcun veikhat nak a rak silo theu!\nOlympic, world cup boruak le ziang vek puai caan ih thuamhnaw hlip thluh cing ih mipi hmai-ih um ngam tla mipa an si cuang. British Mental Health Foundation cun, ‘nunau hnak in mipa in sex lamah ningzahnak an nei mal ih, a thuruahdan tla a awlsam; hihin mipa cu nunau hnakin an zalen ti le cui an zalennak cu an hm\nHruaitu Issue 175


Ziang ruangah duhdawtnak in-in tuahmawh theu? - Chinland Today Media\nJune 15, 2009 12:12 pm·1 comment\nDuhdawtnak in, in tuahmawh theu nak hi kan mah in kan sian ruangah a si. Minung daan khal a si. Pakhat khat kan duhdawt tikah nuam caan le riahsiat can a um.\n”Kan thinlung neitu kan si ih kan mah lala in kan tuahmawh theu hi, theihlonak ruangah a si”\nDuhdawtnak cu zokhal in a nuam kan ti cio. Duhdawttu kan nei hi lungawi zet ding kan si. Asinan kan ti sual theumi pakhat a um cu kan falanu, kan tlangvalpa kan rinsan tuk ih ziangkim kan sim ih kan ruahnak hmuahhmuah a par ah kan thum theu mi khi a si.\nAsinan kan thinlung ih a dil vekin le kan duhdaan vek in kan parah an tuah let lo tikah kan thin a naa ih cutin duhdawtnak cun in tuahmawh in kan hliam aw ngah theu.\nCuruangah ziangvek dinhmun lai khalah kan ruah tulmi pakhat cu zingruangah kan mah thinlung cu kan mai kut sungah ret lo in mi dang kut sung ah ret in kan uk ter theu…?\n”Kan thinlung neitu kan si ih kan mah lala in kan tuahmawh theu hi, theihlonak ruangah a si” tin mifim pawl cun an rak ti.\nNa hrang ih luhnak dingah tukverh pakhat an khar dingnan na luhnak ding sangka dang pathum ong aw ciami a um ti thei aw\nKan neihmi le kan caan tha hmuahhmuah cem ih kan duhdawt mi kan ruahnak keng tu ih in phatsan ih duhdawtmi dang in neih san cu ruah thaim a har Sim daan ding a har ih a naa ko ding. Asinan kan can zomi thil hi kawhkir a har sa ruangah thinlung thar pu ih hma kan nawn ttentto a tul.\nNa thinlung lung lo kam/hnem tu ah thil pakhat theih ttul mi na nei.\nNa hrang ih luhnak dingah tukverh pakhat an khar dingnan na luhnak ding sangka dang pathum ong aw ciami a um ti thei aw. Cumi hawl hmu ding in zuam sawn aw… Duhdawtnak in a lo tuahmawh lo nangmah in duhdawtnak na tuah mawh sawn a si. Leitlun ah na duhdawtnak a lo tuahmawh sianglotu an um lai a si. Hawl aw na tawng ding.\nTags: duhdawtnak, Nunthuleng\non June 18, 2009 at 10:00 am\nKa lungawi. hi vek siar ding ka hmu cu.\nsi ko, ka zuam ttentto ding. Fala sual tuni tiang ka hngilh thei hrih lo:( Fala thar ka hawl a tul a si bik ko.


Van Gogh Parih Mit Pahnih | VCTH\nVan Gogh Parih Mit Pahnih\nHome » Cahram » Van Gogh Parih Mit Pahnih\nBy vcth on July 11, 2013.\n2003, December ah Mg Htun Thu ih lehmi cabu pakhat ka lei. Cabu thulu cu Yamat Mi ti a siih Vincent Van Gogh ih thu a si. Cabu thar thawn cu inn ah lungawi ten ka tlung. Ka cabuai parah ka cabu cu ka ret, zaan ah siar ka tum. Ka pa zung ihsin a tlung, ka cabu cu a hmu. Ka pa cu casiar peihtu pakhat a si vekin cui cabu thar te cu a lakih a siar. Ka pa a siar lo caanah kei ka siar. Cutin kan hleh ka aw.\nVan Gogh thu cu ka duh nasa. Milian innsungsang ih suak asinan lennak, hminthannak a hawl lo thu, Pastor a ṭuan laiah farah zonzai a kawhhran mipi pawl thawn pumkhat in a tuarpit zia, a duhdawtmi lungduhte hrangah zianghman a nei lo nan a lungduhte ih a mawi zet ih a hmuhmi a hna a fala nu laksawng ih a pek thu, zuk a suai mi pawl hminthan duh ruangah siloin zuksuai cu a nunnak ih ṭhenkhat a si zia, a zuklem pawl cu a thinlung hiarhalnak a hliomi mei alh ih irh suak mi a si zia, a zuksuai mi pawl cu a nunnak ih a tuarnak (feeling) pawl tarlangnak inn a si zia cu pawl cu ka uar nasa. Van Gogh cu ka uar tukih ka pi ih hmin a pek cia mi kan uico MB kha keimah ten Van Gogh tin ka thleng.\nZuksuai peih ka silo, a thiam tla ka thiam lo. Mi zuksuai cu a zoh ka peih ih tawk deuh lai. Ziangruangah Van Gogh hi ka uar nasa ti keimah ten thu ka sut aw. A zuklem maw ka duh, maw a nun maw, a pahnih ten?\nVan Gogh ih thuanthu thei hlah sehla, zuksuia a peih lo le thaim lo tu ka si vekin a zuksuai mi pawl ka duh ciamco ding ka zum lem lo. A nunnak ka uar ruangah a nunnak ih a hliomi a hiarhalnak pawl ih a irh suah mi a kut neh pawl ka uar.\nZarhkhat hrawng a rei hnuah ka pa thawn thunuam rel tlangnak caan ka ngah. Ram thuhla, leitlun thu, Sep 11 ih thil cang mi thu pawl, thuhla phunphun kan rel khawm. Van Gogh ka uar zia thu tla ka sim. Ka pa tla in lungthiang ten Van Gogh parih a hmuh daan in sim ve. Ka pa in, ‘Van Gogh cu ka uar lo nasa, mi aa a si.’ Mah nunnak hrang ziang ka tuah ding ti a ruat thei lo tu, mah le mah hman ṭhiṭha ih a cawm aw thei lo tu pacang pakhat a si zia, fala pakhat hrangah mah hna pek ti cu thinlung lam mifamkim lo (psychology problem) a si zia pawl cu in sim ve. A hmuhdaan in cu a dik ve, zianghman el ding ka nei lo.\nKa pa hrang ih zero cu kei ka hrangah hero a si. Ka pa ih a hmuhdaan a sual lo ti ka lung kim pi ko cuvekin ka hmuhdaan tla a dik ti ka lung kim pi aw ve. Zuksuai cu ka peih lo nan awnmawi cu a duh zettu pa pakhat ka si. Van Gogh a naupa tluk in cu ka theithiam pi thei lo men ding asinan thinlung a Hliomi Hiarhalnak ih man, ziang a si ti cu a tam le mal in ka theithiam pi ve.\nA Hliomi Hiarhalnak cabu cu kan innsungsang ah mit pa hnih in kan siar ih hmuhdaan pahnih a suak. Mit pali in siar sehla hmuhdaan pali a suak men ding. Ka pa ih hmuhdaan in ka mit in mal ter lo. Ka pa in Van Gogh a uar lo ruangah, uar lo in ka um cuang lo. Cuvekin leitlun ah mit tampi, mit pawl in a phunphun-in in hmu ko ding asinan ka hmuhdaan, ka leitlun pi thawn ka hmailam ah a fung le rang in ke ka kar rero ko ding. A dik ka ti mi tla mi pawl-in a dik in ti pi thluh lo ding. A ṭha an ti mi tla ka hrangah an ṭha thluh lo men ding. Hih A Hliomi Hiarhalnak parih Mit Pahnih in leitlunpi leh thil um tu daan pawl ka lung in fiang ter.


Christian Pasalṭha 20 In Nunnak Thapin China Ramsung Ah Bible Ting 10 Lenglo An Phurlut, Pathian A Cangvai – Meifar\nChristian pawl hmuhsuamtu, dodaltu lakah China ram hi an hminthang zet. June 18, 1981 ah Christian pasalṭha minung 20 in an nunnak thapin China ramsung ah Bible 1,000,000 zat an phurlut cu Christian san thuanthu ah theih ringring ding mi a si.\nMao’s Cultural Revolution a lal lai 1960-1970 kum sung cu China ramah Christian sakhua hi nasa zetin an rak do, Bible khal an urkang thluh. Bible koltu cu thih asilolen damsung thawngthlak a si. Christian an dokalh zet nan’ an pung deuhdeuh, asinan Bible siar ding an nei lo ruangah leitlun huap zumtu pawlkom Open Doors hnenah Bible siar ding an ṭul thu an theihter.\nOpen Doors pawlin sumpai an khong khawm ih a rang theibik in Bible cu an tuah, United States ramsung ah Bible cu China ṭongin an let ih sun le zan cawl lo ih hna an ṭuan hnuah an thehsuak thei. China Bible cu 1,000,000 in an sersuak ih a ritlam cu tons 232 in a rit.\nṬha zetin an tuam thluh ih tidai sung khalah siat thei lo dingin an tuampit thluh, an phurnak lawng sia khalsehla Bible cu tidai sungih pil thei lo dingin an tuah. Himi rawngbawlnak cu “Project Pearl” tin an ko, Open Doors sung ihsin Bible phurtu ding minung 20 an hrilsuak. Bible cu lawng tumpi in an phur ih US, San Francisco ihsin an poksuak.\nHong Kong tipikap an thleng hnuah China ramsung ih phurlut ding an si, China ram ih zumtu pawl thawn a thupten an biaaw cia ih June 18 zan hrawngah China tipi kap an thleng ding thu an sim thei. China tipikap cu ralkap le tipi ralkap pawlin an kil thepthep ringring, cun hmun hlanpi zohnak light tower khal aum.\nNazi 1 sung lawng tipikap ah caan an nei thei dingih cumi sungah an thiar thluh tengteng a ṭul. China zumtu pawlin tipikap ih hramrul lakah an rak hngak ringring. Bible phurtu Gabriella in “Kan poksuak ding ni ara thleng ih thih le nung karlak ih um ti kan theiaw. Bible kan phur ruangah in that maw, damsung thawng kan tla thei ti khal kan theicia thluh. Asinan, rawngbawlnak ropi zet ti kan thei ih zohman dungsip kan tum lo” a ti.\nJune 18, 1981 zan cu a dai reprep ih tipithuanthum parah thlithiangte a hrang ziarzo, tipikap ih um China zumtu pawl khal hramrul lakah an thupi an suah rero. Lawng parih um pawl khal thlacam phah in hmailam an pan vivo. Tipikap an va thleng cu Pathian kutcak a lang, tipikap ah ralkap le security zohman an rak um lo.\nZandang ahcun an um thepthep nan himi zan ahcun zohman an rak um lo cu thilmak zet a si. Nazi 1 sung lawng um thei ding cu nazi 2 sung lenglo an um ih lawng parih Bible cu an thiar lohli. An thawmvang khal a ring zet nan kiangkap um pawlin an theithei lo. Neta ih an zingzoinak ah tipikap kiltu ralkap, security le light tower parih um pawl cu a thupten party an rak tuah ih zu an intlang.\nZu an ri tuk ih tipikap an va fehsal ahcun an itthat cih ti an theisuak. Bible tam sawn cu an thiarsuak ih China ramsung hmun dangdang ah an kuat man, a thaizing ah an sulhnu pawl cu ralkap in an hmu ih zingzoinak an nei cih.\nNeta ih lak dingah tin tipikap ih an thupmi Bible thenkhat cu China ralkap pawlin an hmu ih an urkang, asinan a tam sawn cu an thiarsuak man. Cun, himi cangvaihnak ih tel China zumtu upa thenkhat khal an kai. Bible phurtu Christian pasalṭha 20 cu hlawhtling zetin an ram ah an kirsal thei, an Bible phurmi ihsin China ramsung ah zumtu an pung deuhdeuh ih tuini tiang a rahsuak cu mipi in an ei rero lai. (#Christian Today)\nDuhdawtnak Cu Hmel Ah Aum Lo, Thinlung Ah A Um